Op Raya Aidilfitri: 80 peratus anggota JBPM diarah bertugas

MARAN, 24 April- Sebanyak 80 peratus daripada lebih 14,000 anggota Jabatan Bomba dan Penyelamat (JBPM) di seluruh negara diarah bertugas dalam Ops Raya Aidilfitri 2022.  Timbalan Menteri Kementerian Perumahan dan Kerajaan Tempatan (KPKT), Datuk Seri Dr Ismail Abdul Muttalib berkata, baki 20 peratus lagi dibenarkan bercuti setelah mengambil kira pelbagai faktor kemanusian, termasuk mereka yang telah bertugas pada tahun lepas.  "Tahun ini kita izinkan lebih kurang 20% cuti dan 80% masih bertugas namun demikian 20% ni walaupun bercuti tapi mereka boleh dipanggil pada bila bila masa maknanya kita beri kelonggaran mereka yang tahun yang tidak bercuti dan sebagainya kita bagi ruang namun tugas rasmi yang dijalankan akan tidak mereka abaikan," katanya.Ismail berkata demikian selepas Iftar Ramadan Maran Bikers dan Singapore Biker bersama 183 anak yatim dan 117 ibu tunggal di Dewan Terbuka Tengku Muda Pahang, Maran, semalam.

(Timbalan Menteri KPKT, Datuk Seri Dr Ismail Abdul Muttalib)

Setakat ini, tiada arahan pembekuan cuti kepada anggota dan pegawai.  Beliau berkata demikian selepas Iftar Ramadan Maran Bikers dan Singapore Biker bersama 183 anak yatim dan 117 ibu tunggal di Dewan Terbuka Tengku Muda Pahang, Maran, semalam.  Katanya, pegawai dan anggota akan membuat rondaan berkala di kawasan yang dikenal pasti sebagai titik-titik panas berlaku kebakaran terbuka serta kawasan rekreasi tumpuan orang ramai, sempena cuti sekolah dan cuti perayaan.  Menurutnya, Bilik Gerakan Negeri OPS Sempena Hari Raya Aidilfitri juga dibuka bagi menghadapi sebarang kemungkinan berikutan pertambahan mendadak kenderaan di jalan raya, yang dijangka boleh mencecah lebih dua juta kenderaan sehari, antara 29 April hingga 9 Mei ini.


MPKB-BRI: Tidak kunci tayar kenderaan pesalah trafik dalam tempoh dua minggu sempena Aidilfitri

KOTA BHARU, 24 April- Majlis Perbandaran Kota Bharu Bandaraya Islam (MPKB-BRI) tidak akan mengambil tindakan mengunci tayar kenderaan yang melakukan kesalahan trafik dalam tempoh dua minggu iaitu seminggu sebelum dan selepas Aidilfitri.  Yang Dipertua MPKB-BRI, Rosnazli Amin berkata, syarikat pengendali perkhidmatan tersebut sudah sedia maklum mengenai arahan berkenaan selaras hasrat kerajaan negeri.  Jelas beliau, ia dilaksana memandangkan jangkaan berlakunya peningkatan mendadak jumlah kenderaan masuk di negeri itu dalam tempoh berkenaan sempena sambutan Aidilfitri.  "Tempat letak kenderaan tu masih lagi kena bayar tetapi dari segi penguatkuasaan tu.. jadi kita telah minta supaya lebih kepada menasihat sebab tu saya kata pihak polis dan penguatkuasa kita akan mintak kenderaan beredar daripada kawasan - kawasan supaya tidak menghalang aliran trafik," katanya.

Mengulas lanjut, Rosnazli berkata, Pihak Berkuasa Tempatan (PBT) akan mengambil pendekatan lebih berhemah iaitu memberi nasihat kepada pemilik supaya tidak meletakkan kenderaan mereka di bahu jalan hingga boleh menyebabkan kesesakan lalu lintas.  Bagaimanapun, tindakan saman akan tetap dikenakan kepada mereka yang meletakkan kenderaan di kawasan yang tidak dibenarkan.  Rosnazli di temui media selepas majlis Penyampaian Sumbangan Aidilfitri Ahli Parlimen Kota Bharu di Kota Bharu yang telah di sempurnakan, Ahli Dewan Undangan Negeri (Adun) Bunut Payung, Datuk Dr Ramli Mamat.


Para peluncur maut: Cuaca, angin bukan punca berlaku insiden -Polis

KUALA LUMPUR, 24 April - Faktor cuaca dan angin bukanlah punca berlaku insiden seorang para peluncur maut selepas payung terjun dikendalikannya hilang kawalan dan merempuh sebatang pokok di Bukit Batu Pahat, Kuala Kubu Bharu, semalam.Ketua Polis Daerah Hulu Selangor Supt Arsad Kamaruddin berkata insiden itu berlaku dipercayai berpunca  daripada masalah teknikal yang belum dapat dikenal pasti sehingga mengakibatkan mangsa tersangkut di atas  pokok pada ketinggian 12.19 meter.“Siasatan awal polis mendapati mangsa membuat terjunan dua kali pada hari sama semasa kejadian dan siasatan lanjut mendapati kejadian itu tiada unsur jenayah. Polis juga telah membuka satu kertas siasatan yang diklasifikasi sebagai mati mengejut,” katanya dalam satu kenyataan hari ini.

Semalam, Mohammad Farhad Khalid, 44, maut selepas mengalami kecederaan ketika melakukan aktiviti luncur udara di Bukit Batu Pahat, Kuala Kubu Bharu.Jabatan Bomba dan Penyelamat Selangor menerima panggilan kecemasan berhubung kejadian tersebut pada 4.56 petang dan tujuh anggota dari Balai Bomba dan Penyelamat Kuala Kubu Bharu bergegas ke lokasi.Bomba mengambil masa selama dua jam untuk menurunkan mangsa dari Subang Jaya itu berikutan ketinggian dan lokasi pokok berkenaan.Beberapa Orang Asli yang berada di lokasi kejadian terlebih dahulu memanjat pokok berkenaan dan mengikat mangsa menggunakan tali payung terjun bagi mengelak lelaki itu terjatuh. Bagaimanapun, Mohammad Farhad disahkan meninggal dunia di tempat kejadian oleh pasukan perubatan. - BERNAMA


Sumbangan Ramadan: Melaka peruntuk lebih RM15 juta

MASJID TANAH, 24 April- Lebih RM15 juta diperuntukkan kerajaan negeri Melaka bagi sumbangan kepada lebih 7,000 golongan yang memerlukan sepanjang Ramadan di negeri itu.Ketua Menteri, Datuk Seri Sulaiman Md Ali berkata ia disalurkan menerusi jabatan berkaitan termasuk Majlis Agama Islam Melaka (MAIM), Jabatan Kebajikan Masyarakat (JKM) dan sebagainya. Beliau berkata, penyerahan sumbangan kepada penerima yang terdiri daripada asnaf, Orang Kurang Upaya (OKU), warga emas dan ketua-ketua keluarga yang memerlukan itu sudah bermula sejak awal Ramadan lagi.  "Syukur alhamdulillah ini menunjukkan kerajaan negeri peka terhadap pemasalahan rakyat jadi saya sudah minta kepada semua penerima supaya kita sama-sama bersyukur dengan nikmat yang ada hari ni. Kecil atau besar sumbangan itu bukan nilainya, itu adalah ketentuan ianya juga adalah rezeki. Kerajaan ada peranan, rakyat pun ada peranan kepada kerajaan kalau kita selalu membantu antara satu dengan yang lain, kerajaan dan juga pemimpin dan juga rakyat InsyaAllah negeri kita akan maju," katanya. Beliau berkata demikian selepas menyampaikan sumbangan Ramadan daripada JKM kepada 310 penerima di dalam Parlimen Masjid Tanah.  Dalam pada itu, Sulaiman menyeru masyarakat khasnya di negeri itu untuk mematuhi Prosedur Operasi Standard (SOP) yang ditetapkan ketika membuat persiapan raya khasnya ketika berada di tempat yang sesak.

(Ketua Menteri, Datuk Seri Sulaiman Md Ali)


Balik kampung: perantau digalak buat RTK sebelum pulang beraya

KOTA BHARU, 24 April- Perantau yang ingin pulang ke Kelantan digalakkan mengambil kit saringan pantas (RTK) bagi mengelakkan penularan wabak COVID-19 ketika perayaan Aidilfitri nanti.  Menteri Besar Kelantan, Datuk Ahmad Yakob, berkata ia sebagai langkah selamat dan tiada paksaan dari pihaknya.Beliau turut menyeru rakyat Kelantan supaya menyambut Aidifitri secara bersederhana dan sentiasa menjaga SOP ketika aktiviti ziarah. "Ziarah tu boleh yang pentingnya kita jaga SOP terutama apabila berada di tempat awam, tempat berkumpul mungkin sanak saudara jugalah terutama sekali pakai penutup muka dan kalau boleh jarak tu juga kena dijaga," katanya pada majlis ringkas penyampaian biskut raya kepada ahli Kelab Media Kelantan Darulnaim (KEMUDI) di Kediaman Menteri Besar di Kota Bharu, hari ini.

(Menteri Besar Kelantan, Datuk Ahmad Yakob meraikan ahli KEMUDI di kediamannya di Kota Bharu)

Peringatan itu diberikan memandangkan negara masih belum bebas sepenuhnya daripada wabak COVID-19 dan perlu mengamalkan SOP seperti biasa. Sempena Hari Raya Aidilfitri ini, dua juta perantau dijangka pulang ke Kelantan.


709 pekerja Perwaja Steel terima pampasan lebih RM8.6 juta

KEMAMAN, 24 April- Seramai 709 bekas pekerja Perwaja Steel Sdn Bhd menerima khabar gembira setelah penantian mereka lebih tujuh tahun menunggu tunggakan gaji berakhir hari ini.Ia apabila mereka mendapat pampasan selepas mereka ditamatkan perkhidmatan pada November 2014. Paling bermkana apabila Perdana Menteri, Datuk Seri Ismail Sabri Yaakob hadir menyampaikan pampasan tersebut.  Ismail dalam ucapannya berkata ia merupakan khabar gembira yang dinantikan mereka setelah sekian lama, hasil usaha keras pelbagai pihak termasuk Kongres Kesatuan Sekerja Malaysia MUTC dan biro Kebajikan UMNO.  Selepas lebih tujuh tahun kes menuntut hak mereka dibicarakan di mahkamah akhirnya ia diselesaikan dengan pemberian pampasan keseluruhan berjumlah lebih RM8.6 juta. "Dengan ini bekas pekerja akan menerima cek yang boleh terus digunakan jumlahnya antara RM3,000 sehingga RM21,000. Saya percaya ini merupakan hadiah untuk sambutan Aidilfitri yang akan dirayakan pada 3 Mei ini, saya tahu tahun ini perayaan mesti lebih meriah kerana dah duatahun tidak dapat merayakan Aidilfitri sama- sama anak cucu boleh balik kampung untuk beraya dengan tuan tuan dan puan- puan," katanya.

(Ismail berucap selepas menyampaikan gimik pampasan kepada 20 penerima di Dewan Pejabat UMNO Kemaman)

Terdahulu beliau menyampaikan gimik pampasan kepada 20 penerima di Dewan Pejabat UMNO Kemaman.  Hadir sama, Pengerusi Perhubungan UMNO Negeri Datuk Seri Dr Ahmad Said dan Setiausaha MTUC, Kamarul Bahrin Mansor.  Sementara itu, salah seorang penerima pampasan tersebut, Abdul Ghani Ismail, 62 tahun menzahirkan rasa syukur."Syukur alhamdulillah dan kita ucap terima kasih kepada pihak yang terlibat menjayakan perbicaraan tuntutan pampasan terutama MTUC," katanya yang dahulu bekerja sebagai penyelia di bahagian stor penerimaan barang.

(Salah seorang penerima pampasan, Abdul Ghani Ismail)

Jalilati Said, 45 tahun pula menyifatkan pampasan yang diterima adalah rezeki buat anak-anaknya pada Ramadan ini."Syukur alhamdulillah dengan rezeki Allah bagi hari ni setelah bertahun-tahun kita memperjuangkan hak kita saya bekerja di Perwaja Steel sebagai kerani biasa je sehingga diberhentikan pada 2014. Ini rezeki dekat raya boleh buat belanja untuk anak-anak," katanya.


200,000 rakyat Sabah bekerja di Semenanjung - KM

SIPITANG, 24 April - Kerajaan Sabah menerusi inisiatif Hala Tuju Sabah Maju Jaya (SMJ) sedang berusaha mewujudkan peluang pekerjaan sebanyak mungkin agar rakyat Sabah tidak perlu berhijrah ke tempat lain, termasuk ke Semenanjung Malaysia, untuk mencari pekerjaan.Ketua Menteri Datuk Seri Hajiji Noor berkata ketika ini hampir 200,000 rakyat Sabah sedang bekerja di Semenanjung Malaysia."Inilah sebabnya mengapa kerajaan Sabah di bawah pimpinan GRS-BN memberi tumpuan kepada usaha mewujudkan negeri yang mesra pelabur bagi menarik pelaburan asing untuk datang. Kita mahu bawa masuk pelabur ke Sabah supaya kita dapat wujudkan lebih banyak peluang pekerjaan kepada kaum belia kita,” katanya dalam kenyataan hari ini.Beliau berkata 10 syarikat utama telah menandatangani Memorandun Persefahaman (MoU) untuk melabur dalam Sipitang Oil and Gas Industrial Park (SOGIP) dengan pelaburan berjumlah berbilion ringgit, yang apabila siap, akan memberi manfaat terus kepada orang ramai terutama belia, menerusi penawaran peluang pekerjaan dan limpahan ekonomi.

Menurutnya walaupun menghadapi pelbagai cabaran di peringkat awal pembangunannya, kerajaan negeri berjaya mewujudkan Hala Tuju SMJ, yakni rancangan lima tahun bagi memajukan Sabah, yang dilancarkan hanya dalam tempoh enam bulan selepas kepimpinan baharu mentadbir negeri."Dalam tempoh sekitar setahun menerajui kerajaan negeri, kita telah berjaya menarik kehadiran ramai pelabur untuk datang jke sini, dan ada yang telah pun menandatangani perjanjian untuk memulakan operasi di Sabah” katanya.Antara projek berimpak tinggi yang telah dilaksanakan adalah dua di kawasan Taman Perindustrian Kota Kinabalu Industrial (KKIP) dan satu lagi di Paitan. - BERNAMA


Kerajaan jamin pelaksanaan gaji minimum pada 1 Mei

CHUKAI, 24 April - Kerajaan memberi jaminan pelaksanaan gaji minimum RM1,500 akan tetap diteruskan bermula 1 Mei ini.Perdana Menteri, Datuk Seri Ismail Sabri Yaakob berkata perincian mengenainya akan dibuat oleh Menteri Sumber Manusia Datuk Seri M. Saravanan tidak lama lagi.Namun jelas beliau pendirian itu kekal, sekali gus turut mengesahkan yang kerajaan tidak akan membuat pusingan 'U' berhubung pelaksanaan kadar gaji baharu berkenaan.

(Datuk Seri Ismail Sabri berucap pada majlis penyampaian pampasan gaji bekas pekerja Perwaja Steel Sdn Bhd di Pejabat UMNO Bahagian Kemaman / FOTO Bernama)

"Walaupun terdapat pelbagai cadangan rayuan dan sebagainya, saya ingin memberi jaminan hari ini kepada pekerja bahawa penetapan gaji minima Untuk dilaksana pada 1 Mei akan diteruskan. "Kita tidak Akan menarik balik dan sebagainya dan tidak akan ada pusinganan u dan sebagainya akan diteruskan diteruskan. Perinciannya akan diumumkanoleh Menteri Sumber Manusia", katanya semasa berucap semasa majlis penyerahan pampasan kepada bekas pekerja Perwaja Steel Sdn Bhd di Pejabat UMNO Kemaman hari ini.  Dalam pada itu, Datuk Seri Ismail Sabri berkata kerajaan juga akan meminda peruntukan agar guru gred DG 48 ke atas yang tidak terlibat dalam pentadbiran, dibenarkan aktif dalam kesatuan.


Derma darah sambil beribadah di bulan puasa

MELAKA, 24 April - Menderma darah antara aktiviti yang turut diklasifikasikan sebagai bersedekah. Walaupun sudah memasuki minggu terakhir Ramadan, orang ramai masih dialu-alukan untuk menderma darah. Oleh itu, Jabatan Perubatan Transfusi Hospital Melaka dengan kerjasama Jabatan Agama Islam Melaka (JAIM) serta Badan Bukan Kerajaan (NGO) telah melaksanakan pelbagai kempen untuk mengajak orang ramai menderma darah.Menurut Ketua Jabatan Perubatan Transfusi Hospital Melaka, Dr Nor Amiza Mat Ain, terdapat penurunan dalam kutipan darah ketika bulan Ramadan berbanding bulan yang lain."Kalau kita lihat dari awal Ramadan sehingga kini penurunan kutipan darah adalah 30 peratus daripada sebelum Ramadan dan kita bimbang sekiranya penurunan ini berterusan bekalan darah akan terjejas terutamanya di akhir Ramadan dan juga di musim hari raya Aidilftri yang akan datang...saya rasa kekangan utama adalah dari segi masa," katanya ketika ditemui RTM.

Katanya, orang ramai yang takut untuk menderma di bulan Ramadan amatlah digalakkan untuk datang pada waktu malam selepas berbuka atau empat jam selepas bersahur.  Penderma darah yang ditemui juga berpendapat, menderma ketika bulan mulia ini merupakan yang dinanti-nanti berbanding bulan yang lain. Samsuri Ismail salah seorang penderma berkata, dia tidak melepaskan peluang untuk menderma meski dibulan Ramadan."Sementara masih sihat, kita derma darah kepada orang yang memerlukan, mungkin esok lusa giliran kita pula memerlukan bekalan darah," katanya. Manakala, Muhamad Jais Maasab telah menderma darah sejak 6 tahun yang lalu "Bulan Ramadan bulan yang mulia jadi saya terpanggil untuk menyumbangkan darah untuk tabung darah negara, sambil beribadah dalam bulan ramadan dengan cara menderma darah," katanya.Laporan khas disediakan oleh wartawan Farah Huda Sahiran.


Sukan Sea Hanoi: 31 pingat emas sasaran realistik

IPOH, 24 April - Sasaran 31 pingat emas yang ditetapkan buat kontinjen negara pada temasya Sukan Sea Hanoi, di Vietnam adalah realistik.  Menteri Belia dan Sukan, Datuk Seri Ahmad Faizal Azumu berkata, sasaran ditetapkan selepas penilaian dilakukan terhadap prestasi semasa atlet yang akan bertanding termasuk dari negara lain.

(Datuk Seri Ahmad Faizal (kiri) menyantuni para belia dan sukarelawan pada program Singgah Sahur Bersama Media Dan Belia Negeri Perak di Masjid Hajjah Puteh Mahami, Ipoh hari ini/BERNAMA)

"Sasaran ni bukan kita buat suka-suka, sasaran ni dibuat bila kita pertimbangkan prestasi atlet dari negara yang mengambil bahagian dan juga apabila kita letak satu sasaran kita nak capai.

"Walaupun saya sendiri seperti orang ramai berharap kita dapat lebih daripada 31 kita perlu usaha dari sekarang untuk dapat lebih daripada apa yang kita sasarkan," kata Ahmad Faizal selepas program Singgah Sahur bersama Media dan Belia Perak di Masjid Hajjah Puteh Mahami, Bercham, Ipoh.  Beliau berharap setiap atlet negara berusaha bersungguh-sungguh dan memberi tumpuan dalam meningkatkan prestasi sebelum kejohanan bermula.  Pencapaian di Hanoi dilihat penting dalam memberi keyakinan dan semangat untuk dibawa ke kejohanan lain seperti Sukan Asia dan Sukan Komanwel nanti.


Cadangan memasukkan teknologi dron dalam silibus STEM

KOTA TINGGI, 24 April - Kementerian Sains, Teknologi dan Inovasi (MOSTI) bercadang untuk memperkenalkan industri dan teknologi dron dalam silibus pendidikan Sains, Teknologi, Kejuruteraan dan Matematik (STEM) bagi melahirkan lebih ramai pelapis dan penggiat industri itu pada masa hadapan.Menterinya Datuk Seri Dr Adham Baba berkata pihaknya akan berbincang dengan Kementerian Pendidikan (KPM) berhubung perkara itu dalam usaha kerajaan memperkemaskan silibus serta menarik minat ramai terhadap subjek STEM.

"Dengan adanya minat yang dipupuk daripada akar umbi, saya yakin penerima gunaan teknologi dron ini untuk masa hadapan boleh kita kukuh dan perluaskan. Dan boleh kita bersedia untuk memajukannya kearah penggunaan kecerdasan buatan (AI) dalam drone.

"Memorandum dijangka akan dibawa dalam masa terdekat dalam usaha untuk memperkemaskan lagi STEM," kata Adham.

(Adham menyampaikan dua set dron kepada tiga sekolah angkat selain turutmelancarkan dan Modul Pengenalan Teknologi Dron)

Buat masa ini pihaknya sedang bekerjasama dengan Jabatan Pendidikan Negeri Johor bersama Pengerusi Jawatankuasa Pendidikan, Penerangan dan Komunikasi negeri Norlizah Noh, dengan memulakan pengenalan teknologi dron itu menerusi kokurikulum di peringkat sekolah, institusi pendidikan tinggi dan institut kemahiran di Johor.

Lebih 600 pelajar dari Sekolah Menengah Kebangsaan (SMK) Sultan Alauddin, Kulai, SMK Seri Pinang Kota Tingg dan SMK Taman Scientex Pasir Gudang bakal menerima manfaat menerusi program berkenaan.  Program anjuran Meraque Services dan Kelab Rakan Udara Malaysia (KRUM), mendapat kerjasama Jabatan Pendidikan Negeri Johor.

Adham bercakap kepada  pemberita selepas merasmikan program tanggungjawab korporat sosial (CSR) "Fly with Meraque" di Dewan Majlis Daerah Kota Tinggi, Bandar Tenggara.


Cadangan waktu perjalanan elak kesesakan di lebuh raya PLUS

KUALA LUMPUR, 24 April - PLUS Malaysia Berhad (PLUS) menasihati pengguna lebuh raya agar merancang perjalanan bagi mengelak kesesakan luar jangka menjelang lebaran.PLUS menerusi kenyataan di Twitter mengesyorkan pengguna agar mengikuti jadual Cadangan Waktu Perjalanan (TTA) Balik Kampung dan Pulang ke Bandar bersempena perayaan Aidilfitri bermula 29 April hingga 9 Mei ini.Ketua Pegawai Operasi PLUS, Datuk Zakaria Ahmad Zabidi memaklumkan, susulan kebenaran balik kampung yang diumumkan kerajaan, pihaknya menjangkakan peningkatan sebanyak 25 peratus daripada 1.6 juta kenderaan sebelum ini.

Bagi perjalanan dari Lembah Klang pada 29 April hingga 2 Mei yang menuju negeri-negeri di Utara dan Johor, pengguna dinasihatkan memasuki lebuh raya sebelum pukul 10 pagi.

Sementara bagi yang menghala ke lokasi lebih dekat atau negeri-negeri lain, dinasihatkan supaya memasuki lebuh raya selepas jam 1 tengah hari."Jadual perjalanan kembali ke Lembah Klang pada 5 hingga 9 Mei, pengguna lebuh raya dinasihatkan supaya memasuki lebuh raya sebelum pukul 9 pagi."PLUS turut menasihati pengguna agar mematuhi peraturan lalu lintas, memandu dengan berhemah dan memastikan kenderaan dalam keadaan baik supaya selamat sampai ke destinasi yang dituju," menurut kenyataan itu. Pengguna boleh mendapatkan maklumat terkini menerusi akaun Twitter @PLUSTrafik, Aplikasi PLUS, talian PLUSLine dan papan tanda elektronik (VMS) di lokasi-lokasi terpilih.


Cuti pegawai dan anggota polis Johor dihadkan

JOHOR BAHRU, 24 April - Hanya 10 peratus daripada 10,000 pegawai dan anggota polis Johor dibenarkan bercuti pada musim perayaan ini. Ketua polis Johor, Datuk Kamarul Zaman Mamat berkata ia bagi memastikan Ops Selamat Polis Johor yang bermula 28 April ini berjalan lancar.  Ops Selamat melibatkan tugasan trafik, susulan kesesakan yang berlaku ketika ini di lokasi tumpuan seperti pusat membeli-belah di Plaza Angsana. Turut dipantau lokasi kediaman penduduk berikutan ramai yang akan mula pulang ke kampung untuk berhari raya pada hujung minggu ini.

(Kamarul dalam majlis Pemakaian Pangkat danSerah terima Tugas Ketua Polis Daerah Iskandar Puteri)

"Ada pegawai polis yang memantau sama ada secara statik atau bergerak melalui motosikal atau sebagainya, bagi memastikan bahawa tiada pelanggaran terhadap peraturan yang menyebabkan orang ramai marah. Iaitu potong barisan. Jadi kita tekankan dan nasihat bahawa dalam kesesakan ini patuhilah lampu isyarat atau pegawai polis yang berada di jalan raya," kata Kamarul di sini. Beliau berkata demikian selepas majlis Pemakaian Pangkat dan Serah Terima Tugas, Ketua Polis Daerah Iskandar Puteri serta serah terima tugas pengerusi Persatuan Keluarga Polis  (PERKEP) Ibu Pejabat Polis Daerah (IPD) ISkandar Puteri.


Jumlah kutipan LZNK meningkat

ALOR SETAR, 24 April - Lembaga Zakat Negeri Kedah (LZNK) berjaya membuat kutipan zakat sebanyak RM71.83 juta sejak 1 Januari 2022.Jumlah itu menunjukkan peningkatan lebih RM18 juta berbanding jumlah kutipan pada tarikh sama tahun lepas iaitu sebanyak RM53.81 juta. Pengerusi LZNK, Datuk Paduka Ammar Datuk Shaikh Mahmood Naim berkata jumlah keseluruhan agihan yang telah dibuat bagi tarikh yang sama tahun ini telah mencecah RM47.7 juta. Ini membuktikan bahawa kesedaran dan kepercayaan umat Islam terhadap LZNK semakin pulih dan meningkat saban hari serta tahun.Selain menunjukkan bahawa zakat yang dibayar oleh rakyat negeri itu telah diurus dan diagihkan kepada para penerima yang layak mengikut skim-skim dan syarat yang telah ditetapkan.

(Ammar berucap pada Majlis Serahan Zakat Perniagaan serta Agihan Zakat Fitrah)

"Bagi pihak Lembaga Zakat Negeri Kedah berharap kerjasama dari semua pihak dan lapisan masyarakat untuk terus mengetengahkan dan menguar-uarkan usaha-usaha ini kepada seluruh masyarakat umum, bagi memberi kesedaran, serta persepsi yang baik. Sekali gus memungkinkan lebih ramai pihak untuk terus membayar zakat dan diagihkan kepada penerima di negeri Kedah ini," kata Ammar di sini. Ammar memberitahu, tahun ini LZNK mensasarkan kutipan zakat fitrah sebanyak RM11.7 juta dengan anggaran peningkatan sebanyak 5 peratus berbanding kutipan tahun lalu sebanyak RM11.4 juta.  Semua kutipan zakat fitrah ini akan diagihkan sepenuhnya pada bulan Ramadan ini kepada lebih 21,000 golongan asnaf yang layak iaitu penerima zakat bulanan dibawah kategori fakir dan miskin, muallaf, dan guru agama dibawah asnaf fisabilillah.Setiap penerima akan menerima sebanyak RM500 seorang.

Majlis disempurnakan Sultan Kedah, Al-Aminul Karim Sultan Sallehuddin Ibni Almarhum Sultan Badlishah di Dewan Datuk Shaikh Mahmood Naim, Menara Zakat.

Pada majlis itu Al-Aminul Karim Sultan Sallehuddin berkenan menerima bayaran zakat perniagaan berjumlah RM13.3 juta daripada empat buah syarikat korporat iaitu Tabung Haji (TH), Tenaga Nasional Berhad (TNB), Lembaga Kemajuan Pertanian Muda (MADA), dan syarikat Padi Beras Nasional (BERNAS). Baginda turut berkenan mengagihkan zakat fitrah berjumlah RM11.97 juta kepada sebahagian asnaf fakir, miskin, muallaf dan fisabilillah.


Program Sedekad Jelajah Ramadan Selangorfm santuni golongan memerlukan

ANGKASAPURI, 24 April - Program Sedekad Jelajah Ramadan Selangorfm meraikan artis veteran tanah air, anak-anak yatim, golongan ibu tunggal dan mualaf.Pelepasan konvoi disempurnakan Ketua Setiausaha Kementerian Komunikasi dan Multimedia, Datuk Seri Mohammad Mentek di sini.

(Mohammad bercakap kepada pemberita RTM ketika majlisPelepasan konvoi Sedekad Jelajah Ramadan Selangorfm)

"Sudah tentu objektif utama turun pandang bersama rakyat. Contohnya mengedar bubur lambuk, beri sumbangan. Ini insiatif yang amat baik kerana, selain beri sumbangan boleh juga beri maklumat perkembangan terkini tentang usaha yang dilaksanakan negara. Ini adalah program yang baik, saya ucapkan tahniah," kata Mohammad.Jelajah dimulakan dengan ziarah kasih, agihan bubur lambuk dan membeli kelengkapan Aidilfitri untuk anak anak yatim."Suka sangat dapat beli baju persiapan raya dengan kawan-kawan," penerima bantuan, Luqman Nul Hakim Juradi."Gembira sebab dapat luangkan masa beli dengan kawan-kawan di sini. Macam-macam nak beli baju raya dengan barang-barang keperluan,"penerima bantuan, Khaliq Rahman."Saya dengan kawan saya nak beli baju raya bersama-sama. Nanti boleh ambil gambar sama-sama," penerima bantuan, Dania Iswara Alius.Konvoi disertai Aprilia Malaysia, Persatuan Suri dan Anggota Wanita Perkhidmatan Awam Malaysia (PUSPANITA), KTM Lady Bikers, Angkatan Pertahanan Awam Malaysia (APM) dan Pertubuhan Kebajikan Islam Malaysia (PERKIM).


Aidilfitri: Polis gerakkan pasukan MPV dan Unit URB pastikan aliran trafik Gua Musang lancar

GUA MUSANG , 24 April - Usaha memastikan aliran trafik lancar di sepanjang lebuh raya menjelang Hari Raya Aidilfitri ini, polis Gua Musang akan menggerakkan pasukan Unit Kereta Peronda (MPV) dan Unit Rondaan Bermotosikal (URB). Langkah itu merupakan persediaan pihaknya menghadapi kepulangan perantau melalui pintu masuk Kelantan di Gua Musang.  Ketua Polis Daerah Gua Musang, Superintenden Sik Choon Foo berkata, orang ramai dijangka menggunakan peluang cuti seawal Jumaat minggu depan untuk pulang ke kampung.

(Superintenden Sik Choon Foo menasihati pengguna jalan raya agar merancang perjalanan)

Katanya, rondaan itu yang disertai anggota trafik juga akan dilakukan secara berterusan dari sebelum, semasa dan hingga selepas Hari Raya Aidilfitri.  "Nasihat pihak polislah kepada perantau-peerantau sebelum balik kena pastikan keselamatan kenderaan, kesiapsiagaan kenderaan masing-masing kena semak supaya tidak mengalami kerosakan di tengah jalan. Sekiranya mengalami kerosakan di tengah jalan kelak ia akan mengundang kesesakan lalu lintas. "Begitu juga pihak polis ingin menasihati perantau supaya merancang perjalanan masing-masing supaya dapat menghindari kesesakan. Dan pihak polis juga ingin menasihati pengguna jalan raya supaya tidak sesuka hati memberhentikan kenderaan di bahu jalan. Ini adalah untuk mengelakkan kesesakan lalu lintas," katanya. Tambah Choon Foo, rondaan akan dilakukan di laluan utama seperti di Jalan Gua Musang - Kuala Lipis, Gua Musang - Kuala Krai dan Gua Musang - Lojing - Cameron Highlands.  Katanya, selain melancarkan aliran trafik, rondaan secara berkala melibatkan motosikal peronda juga dilakukan di kawasan perumahan bagi mencegah jenayah sepanjang musim perayaan.


Dua bot nelayan asing ditahan, gagal pamer dokumen pengenalan diri

MERSING, 24 April - Agensi Penguatkuasaan Maritim Malaysia (APMM) Zon Maritim Mersing menahan dua bot nelayan asing bersama 21 kru di kedudukan 62 batu nautika timur laut dari Kuala Mersing.Kejadian berlaku kira-kira pukul 10 pagi kelmarin dalam operasi penguatkuasaan bersepadu Op Khas Pagar Laut dan Op Khas Kuda Laut.Pengarah Zon Maritim Mersing, Komander Marin Khairul Nizam Misran berkata semua kru warga Vietnam berusia 16 hingga 62 tahun, gagal mempamerkan dokumen pengenalan diri yang sah.

(Penahanan bot nelayan asing menerusi Op Khas Pagar Laut dan Op Khas Kuda Laut)

Dua bot serta peralatan menangkap ikan, enam kilogram hasil tangkapan dan bekalan diesel kira-kira 5,500 liter dirampas melibatkan hasil rampasan dianggarkan bernilai RM2 juta.Semua kru dibawa ke Jeti Maritim Malaysia Pos Teluk Gading untuk siasatan mengikut Akta Perikanan 1985 dan Akta Imigresen 1959/1963.


Aidilfitri: ERL tambah tren ke KLIA dan KLIA 2 bermula esok

KUALA LUMPUR, 24 April - Express Rail Link Sendirian Berhad (ERL) akan menambah bilangan perkhidmatan tren ke KLIA dan KLIA 2 bermula esok bersempena Hari Raya Aidilfitri.Langkah itu bagi menampung penumpang yang dijangka meningkat sehingga 15 peratus pada musim perayaan ini. Ketua Pegawai Eksekutif ERL, Noormah Mohd Noor berkata, pertambahan tren dilaksanakan bagi memenuhi permintaan penumpang yang ingin balik ke kampung.

"Kita menambah kekerapan sekarang ini semasa waktu puncak dalam tiga tren setiap jam kita akan tambah satu jadi empat tren setiap jam setiap 15 minat pada waktu puncak," kata Noormah kepada wartawan.Operator perkhidmatan tren KLIA Ekspres dan KLIA Transit itu turut menyatakan, pihaknya akan sentiasa meneliti kapasiti penumpang dan menambah sekiranya perlu. Orang ramai dinasihatkan agar menggunakan promosi yang disediakan pihak ERL untuk mendapatkan tiket yang lebih murah. Sejak pembukaan sempadan antarabangsa, penumpang ERL juga dilihat meningkat sebanyak 10%.


Malaysia sedang kaji sistem pesanan kewangan Rusia - Duta

(Duta Malaysia ke Moscow Datuk Bala Chandran Tharma/BERNAMA)

MOSCOW, 24 April - Institusi kewangan Malaysia sedang mengkaji sistem pemesejan kewangan Rusia dengan terperinci dan bersedia menyertai jika memenuhi beberapa kriteria, kata Duta Malaysia ke Moscow Datuk Bala Chandran Tharman.Beliau berkata selain Malaysia, setiap negara rakan kongsi lain yang menjalankan perniagaan dengan Rusia juga sedang mempertimbangan perkara yang sama. "Semua sedang meneroka peluang untuk meneruskan perniagaan dengan lebih besar," kata Chandran sambil menyatakan keyakinan bahawa jika sistem itu dapat membantu memberi penyelesaian komersial yang baik, institusi asing pasti akan menyertainya.Bala Chandran berkata pada masa yang sama, sektor swasta Rusia semakin berminat dalam industri Malaysia.“Bidang utama minat mereka ialah penjagaan kesihatan dan peralatan perubatan, khususnya pergigian, serta eksport pertanian, khususnya minyak sawit.“Syarikat Malaysia lebih kerap dijemput ke Rusia untuk membentangkan produk mereka, dan mereka kini sedang mencari peluang dalam pasaran Rusia,” tambah duta itu.

(Malaysia sedang mengkaji secara terperinci Sistem Pemesejan Kewangan Rusia dan bersedia menyertainya jika memenuhi kriteria/AFP)

Memandangkan Malaysia kini sedang mempromosi gentian berkualiti tinggi baharu, kenaf, Malaysia boleh menyumbang dengan ketara kepada import pertanian Rusia dan menyokong sektor pembuatan dan ekonomi Rusia dengan membekalkan bahan itu. “Pembekalan kenaf sedang dibincangkan oleh suruhanjaya kerjasama ekonomi dua hala serta di peringkat kerajaan,” katanya sambil menyatakan kenaf digunakan secara meluas dalam industri perkapalan untuk pembungkusan.Satu mesyuarat suruhanjaya Rusia-Malaysia mengenai kerjasama ekonomi, saintifik, teknikal dan kebudayaan mungkin akan diadakan pada suku kedua tahun ini. -BERNAMA.


Penubuhan jawatankuasa khas lindungi golongan rentan wajar dilaksanakan - Idris Ahmad

BUKIT GANTANG, 24 April- Menteri di Jabatan Perdana Menteri (Hal Ehwal Agama), Datuk Idris Ahmad melihat penubuhan Jawatankuasa Khas Kabinet Melindungi Golongan Rentan yang diumumkan Perdana Menteri semalam sebagai langkah yang baik.  Menurutnya, usaha tersebut perlu dilaksanakan bagi mengelak insiden yang menimpa remaja sindrom down, Bella, berulang lagi.  Pihaknya menerusi agensi terlibat akan bekerjasama membantu rumah-rumah kebajikan dari aspek psikologi serta bimbingan agama.  "Mungkin salah satu daripadanya ialah pengisian di pusat jagaan itu. Kita kena berikan dan sekarang ini pun kita dah ada satu pelan tindakan sosial sebenarnya di bawah saya sendiri bersama dengan agensi lain untuk kita membantu dalam konteks untuk kita tunjuk ajar, untuk kita berikan pengisian- pengisian kepada mereka yang menetap di situ. Di samping itu, mungkin kepada mereka yang terlibat dengan pemeliharaan pusat jagaan tadi," kata beliau selepas Program Sumbangan Qaseh Ramadan YaPIEM di Kampung Sungai Petai, Changkat Jering.

(Menteri di JPM, Datuk Idris Ahmad menyampaikan sumbangan pada Majlis Sumbangan Inspirasi Qaseh Ramadandan Sumbangan Aidilfitri 1443 di Kampung Sungai Petai/BERNAMA)

Perdana Menteri, Datuk Seri Ismail Sabri Yaakob sebelum ini berkata penubuhan jawatankuasa tersebut menunjukkan tahap keseriusan kerajaan dalam membendung kes penderaan terhadap golongan rentan.  Jawatankuasa itu juga akan memastikan semua pusat jagaan diurus mengikut prosedur dan peruntukan di bawah Akta Pusat Jagaan 1993.


Kemudahan bangunan baharu GPMS bakal bantu pelaksanaan pelbagai program - Radzi Jidin

KUALA LUMPUR, 24 April- Gabungan Pelajar Melayu Semenanjung (GPMS) yang sebelum ini beroperasi lebih 40 tahun di Jalan Sultan Salahuddin, Kuala Lumpur secara rasminya berpindah ke Titiwangsa.Menurut Menteri Pendidikan, Datuk Dr. Radzi Jidin dengan adanya kemudahan di bangunan baharu itu, GPMS akan dapat melaksanakan pelbagai program dan pendekatan bagi membolehkan kepimpinan, ahli serta pelajar bersama-sama memanfaatkannya.Jelasnya gabungan itu, dalam satu tempoh yang panjang telah banyak menyumbang kepada pertumbuhan dan perkembangan pendidikan negara."Kesinambungan kepimpinan dari seorang pemimpin kepada pemimpin yang lain telah menunjukkan bahawa GPMS merupakan antara pendukung utama perkembangan pendidikan negara."Alhamdulillah, walaupun dalam tempoh yang sukar ketika pandemik ini, GPMS juga turut memainkan peranan bukan sahaja membantu masyarakat diluar sana tetapi juga kementerian dalam memastikan input yang kami terima daripada masyarakat itu dapat kita ambil dalam merangka dan melengkapkan polisi serta keputusan yang berkaitan," kata Dr Radzi kepada pemberita RTM selepas merasmikan Kediaman Rasmi GPMS bersempena Majlis Berbuka Puasa di ibu negara.

(Menteri Kanan Pendidikan, Datuk Dr. Radzi Jidin ditemui media pada majlis berkenaan)

Sementara itu, bagi Presiden GPMS, Mohd Alif Anas Md Noor, beliau mengharapkan agar lebih ramai pelajar-pelajar Melayu dapat menyertai pengerakan gabungan itu bagi membantu menjayakan agenda memartabatkan pendidikan anak bangsa.


NGO dan persatuan diseru jalin kerjasama dengan KUSKOP, bantu usahawan terjejas

KUALA LUMPUR, 24 April- Lebih banyak NGO dan persatuan-persatuan diperlukan bagi menjalin kerjasama dengan Kementerian Usahawan Dan Koperasi (KUSKOP) dalam membantu usahawan yang terjejas pasca pandemik COVID-19.Menteri KUSKOP, Tan Sri Noh Omar berkata secara tidak langsung ia melancarkan semua usaha membantu golongan berkenaan yang sedang bangkit daripada kejatuhan.Jelasnya, penganjuran dua Festival Mega Raya mendapat sokongan KUSKOP menerusi SME Corp selain, penganjurnya mencerminkan jalinan kerjasama terutama di musim perayaan kali ini."Peruntukan sejumlah RM1.5 juta kita salurkan kepada usahawan dimana 1,000 usahawan bakal mendapat manfaat tersebut. Harapan kita adalah untuk membangkitkan semula ekonomi dan perniagaan usahawan yang terjejas akibat pandemik COVID-19 sebelum ini," kata Noh Omar selepas pelancaran Festival Mega Raya di Pusat Dagangan Dunia, Kuala Lumpur.

(Festival Mega Raya diadakan di Pusat Dagangan Dunia, Kuala Lumpur)

Difahamkan, hampir 1,000 usahawan menyertai festival berkenaan yang diadakan di dua lokasi di ibu negara.


26 saman POL 257 dikeluarkan polis Johor menerusi Op Selamat

JOHOR BAHRU, 23 April- Sebanyak 26 saman POL 257 dikeluarkan Jabatan Siasatan dan Penguatkuasaan Trafik (JSPT) Johor atas pelbagai kesalahan dilakukan penunggang motosikal. Saman dikeluarkan semasa Kempen Kesedaran Keselamatan Jalan Raya PERKESO bersama JSPT Johor sempena Op Selamat bermula pukul 5.00 petang tadi di Laluan Motosikal Plaza Tol Perling, Johor Bahru.  Ketua JSPT Johor, Superitendan M. Kumarasan berkata 76 motosikal serta 88 penunggang dan pembonceng motosikal diperiksa.  Pada kempen tersebut, PERKESO Johor turut menggantikan 18 topi keledar penunggang dan pembonceng motosikal yang tidak menepati ciri keselamatan kepada topi keledar baharu. Jelasnya, penunggang dan pembonceng motosikal lebih terdedah kepada risiko kemalangan jalan raya.  "Kalau boleh pakai topi yang keledar yang lebih selamat, kadang-kadang kita tengok kalau kemalangan motosikal punca kecederaan pada kepala pakai helmet tak ikut spek," kata M. Kumarasan kepada pemberita RTM pada kempen tersebut.

Kempen ini akan diperluas ke seluruh negeri lebih lebih lagi menjelang Op Selamat 18 Hari Raya Aidilfitri yang bakal dilancarkan dalam masa terdekat.


Serangan Masjid Al-Aqsa: OIC adakan mesyuarat tergempar

KUANTAN, 23 April-Pertubuhan Kerjasama Islam (OIC) akan mengadakan mesyuarat tergempar Jawatankuasa Eksekutif badan itu Isnin ini bagi membincangkan tindakan serangan tentera Israel ke atas penduduk awam dan jemaah Palestin di Masjid Al-Aqsa, sejak Jumaat lalu.  Mesyuarat anggota OIC yang akan diadakan di Jeddah, Arab Saudi itu susulan berlakunya peningkatan keganasan dan kekejaman terhadap penduduk Palestin. Menteri Luar, Datuk Seri Saifuddin Abdullah berkata, berkata Duta Besar Malaysia ke Arab Saudi Datuk Abd Razak Abdul Wahab akan mewakili negara pada mesyuarat itu yang berlangsung di Jeddah. Beliau berkata, pihaknya sentiasa konsisten mengutuk sekeras-kerasnya serangan Israel ke atas salah sebuah masjid paling suci bagi umat Islam pada bulan Ramadan ini.  Beliau turut menggesa masyarakat antarabangsa bertindak memberi tekanan kepada Israel.   "Mesej kita yang pertama ialah mesti tamatkan apa yang sedang berlaku ini dan kita menggesa negara-negara OIC dan juga masyarakat antarabangsa untuk mula melabel Israel sebagai negara apartheid."Ini adalah strategi yang dulu digunakan terhadap Afrika Selatan. “Kita amat dukacita dan kesal dengan kekejaman Israel, perlakuan kasar mereka keterlaluan terhadap masyarakat Palestin sejak Jumaat lepas dan masih berterusan,” katanya dalam sidang media pada Majlis Iftar dan Ramah Mesra Bersama Orang Kurang Upaya (OKU) Parlimen Indera Mahkota hari ini.

(Saifuddin menyantuni tetamu istimewa pada Majlis Iftar dan Ramah Mesra Bersama Orang Kurang Upaya (OKU) Parlimen Indera Mahkota hari ini)

Tambah beliau, Malaysia sentiasa memberi sokongan kepada rakyat Palestin yang tidak berhenti berjuang mendapatkan kemerdekaan daripada kependudukan haram Israel. Bernama melaporkan, Sabtu lalu, Malaysia mengutuk sekeras-kerasnya serangan tentera Israel ke atas penduduk awam dan Jemaah Palestin di Masjid Al-Aqsa.Saifuddin berkata, beliau telah menulis surat rasmi kepada Setiausaha Agung Pertubuhan Bangsa-Bangsa Bersatu, Setiausaha Agung OIC, Setiausaha Negara Amerika Syarikat dan Setiausaha Luar United Kingdom untuk mendapatkan bantuan bagi menghentikan keganasan Israel.“Saya juga telah menghubungi Menteri Luar beberapa negara yang kita jangka boleh membantu hentikan segera tindakan zalim Israel ke atas umat Islam yang hanya ingin beribadah di Majis Al-Aqsa,” katanya.  Beliau memaklumkan turut menghubungi Menteri Luar Palestin Riyad al-Maliki dan Ketua Biro Politik Hamas Ismail Haniyeh pada Ahad lepas secara telesidang serta menyampaikan solidariti Malaysia kepada Palestin yang dibalas dengan ucapan terima kasih kedua-dua pemimpin


PM berbuka puasa bersama warga Bera

(Sebahagian anak yatim dan asnaf dari sekitar kawasan Bera yang diraikan)

KUALA LUMPUR, 23 April- Perdana Menteri Datuk Seri Ismail Sabri Yaakob berbuka puasa bersama-sama warga Bera, Pahang di kediaman rasminya di Seri Perdana, di sini, malam ini.Majlis berkenaan dihadiri kira-kira 600 tetamu pelbagai lapisan umur dari Bera.Majlis turut diserikan dengan kehadiran 40 anak yatim dan asnaf dari sekitar kawasan Bera.Ismail Sabri, yang juga Ahli Parlimen Bera, meluangkan masa beramah mesra dan bergambar bersama tetamu yang hadir.Selepas berbuka puasa, beliau menunaikan solat Maghrib berjemaah bersama tetamu yang hadir.

(Ismail Sabri Yaakob berbuka puasa bersama-sama warga Bera, Pahang di kediaman rasminya di Seri Perdana)


Warga Pakistan maut ketika 'paragliding', ditemukan tersangkut di pokok

(Keadaan mangsa yang tersangkut di pokok balak pada ketinggian 12 meter di tepi cerun bukit ketika melakukan aktiviti luncur udara di Bukit Batu Pahat, Kuala Kubu Bharu/FOTO IHSAN BOMBA)

KUALA LUMPUR, 23 April- Seorang lelaki warga Pakistan maut akibat mengalami kecederaan sewaktu melakukan aktiviti luncur udara (paragliding) di Bukit Batu Pahat, Kuala Kubu Bharu, hari ini.Mangsa, Mohammad Farhad Khalid, 44, disahkan meninggal dunia pada pukul 8.21 malam ketika dikejarkan ke Hospital Kuala Kubu Bharu menggunakan ambulans.Pengarah Jabatan Bomba dan Penyelamat Malaysia (JBPM) Selangor, Norazam Khamis, berkata terdahulu mangsa didapati patah kaki dan mengalami pendarahan."Mangsa ditemukan tersangkut di pokok balak pada ketinggian 12 meter (m) di tepi cerun bukit, kira-kira jam 4.50 petang tadi."Kami menerima panggilan kecemasan berhubung kejadian itu pada jam 4.56 petang, sebelum sepasukan tujuh anggota bersama jentera dari Balai Bomba dan Penyelamat (BBP) Kuala Kubu Bharu dikejarkan ke lokasi."Menurut laporan awal, akses ke pokok balak itu melalui trek 'hiking' sejauh 100m dari tapak 'take off' Bukit Batu Pahat."Setiba pasukan di tempat kejadian, mangsa yang mengalami kecederaan didapati tidak sedarkan diri, dan usaha menurunkannya dari pokok dilakukan segera," katanya dalam satu kenyataan, hari ini.

(Bomba mengambil masa kira-kira dua jam untuk menurunkan mangsa dari pokok balak terbabit dan dikejarkan ke hospital tetapi disahkan meninggal dunia dalam perjalanan/FOTO IHSAN BOMBA)

Beliau berkata, pasukan mengambil masa kira-kira dua jam untuk menurunkan mangsa dari pokok balak terbabit.Norazam berkata, penduduk Orang Asli dari sekitar kawasan kejadian turut membantu usaha pihak bomba itu."Mereka memanjat pokok balak dan mengikat mangsa menggunakan 'webbing paragliding' bagi mengelakkan mangsa terjatuh."Mangsa kemudian dikejarkan ke hospital tetapi disahkan meninggal dunia ketika dalam perjalanan," katanya.


Sedekad Jelajah Ramadan SELANGORfm: santuni golongan memerlukan

(Ketua Setiausaha Kementerian Komunikasi dan Multimedia (K-KOMM) Datuk Seri Mohammad Mentek)

KUALA LUMPUR, 23 April- Artis veteran tanah air, anak-anak yatim, golongan ibu tunggal dan mualaf antara yang diraikan dalam program Sedekad Jelajah Ramadan SELANGORfm.Pelepasan konvoi disempurnakan Ketua Setiausaha Kementerian Komunikasi dan Multimedia (K-KOMM) Datuk Seri Mohammad Mentek di Angkasapuri.Beliau berkata, jelajah dimulakan dengan ziarah kasih, agihan bubur lambuk dan membeli kelengkapan Aidilfitri untuk anak anak yatim."Sudah tentu ia objektif utama turun pandang bersama rakyat seperti aktiviti mengedarkan bubur lambuk, selain beri sumbangan.

(Jelajah dimulakan dengan ziarah kasih, agihan bubur lambuk)

"Jadi tentunya tidak dilupa peminat dan pendengar Selabor FM dan ini antara insiatif yang amat baik kerana selain beri sumbangan boleh beri maklumat perkembangan terkini tentang perkembangan stesen radio kepada umu dan saya ucap tahniah atas usaha segenini," katanyaKonvoi berkenaan turut disertai Aprilia Malaysia, PUSPANITA, KTM Lady Bikers, Angkatan Pertahanan Awam Malaysia dan PERKIM.


"Keadaan Bella semakin baik, dia perkenalkan rakan-rakan kepada saya,"PM

(Datuk Seri Ismail Sabri Yaakob sempat meluangkan masa kira-kira 20 minit menyantuni remaja Sindrom Down berusia 13 tahun dikenali Bella di sebuah pusat perlindungan kanak-kanak milik Jabatan Kebajikan Masyarakat (JKM)

SEREMBAN, 23 April- "Berdasarkan pemerhatian saya, keadaan Bella kini bertambah baik dan mampu mengurus dirinya," menurut Perdana Menteri Datuk Seri Ismail Sabri Yaacob ketika menyantuni remaja berkenaan.Beliau berkata, menerusi pemerhatian sepanjang lawatan, Bella berada dalam keadaan yang normal dan tidak lagi mengalami gangguan emosi seperti sebelumnya."Bella dibawa ke tempat selamat ini sejak Julai 2021 dan daripada pemerhatian saya tadi, Bella dalam keadaan normal dan tiada lagi gangguan emosi seperti mana ketika dia mula-mula masuk."Malah kecederaan dan sebagainya sudah pulih. Saya nampak dia sudah mempunyai keyakinan diri yang tinggi, melukis bersama rakan-rakan yang lain."Sewaktu melawat tiga asrama di sini, dia yang tunjukkan semua asrama berkenaan dan turut memperkenalkan saya kepada rakan-rakan yang lain," katanya.Ismail Sabri berkata, terdapat banyak perubahan yang ketara pada diri Bella dan beliau mengucapkan terima kasih kepada JKM dan pihak yang terbabit menjaga remaja berkenaan."Bella dijaga dengan baik, malah keadaannya banyak berubah dari segi cara pembawaan, makan dan sebagainya."Terdapat 80 kanak-kanak dan remaja yang diletakkan di bawah jagaan pusat perlindungan ini ketika ini dan kesemua mereka dijaga dengan baik," katanya.Sementara itu, Perdana Menteri berkata, masyarakat perlu serahkan kepada mahkamah untuk membuat keputusan terhadap kes membabitkan remaja berkenaan.

(Perdana Menteri, Datuk Seri Ismail Sabri Yaakob bersama Menteri Pembangunan Wanita, Keluarga dan Masyarakat, Datuk Seri Rina Harun menziarahi adik Bella seorang remaja sindrom semasa mengadakan lawatan ke Rumah Kebajikan dibawah Jabatan Kebajikan Masyarakat (JKM), Seremban)

Beliau berkata, masyarakat seharusnya tidak memberi banyak komen kerana ia boleh menimbulkan subjudis jika terus dibincangkan secara meluas."Perkara ini sudah dibawa ke mahkamah, jadi kalau kita terlalu memberi komen boleh dianggap sebagai menganggu perjalanan mahkamah, boleh bersifat subjudis terhadap perjalanan perbicaraan."Saya nasihatkan kita beri kepercayaan penuh kepada pihak mahkamah kendalikan kes. Ramai orang kata kenapa kerajaan tak sedia banyak peguam....tidak timbul isu kenapa kerajaan tidak hantar peguam ramai.Beliau berkata, hapendakwa raya atau Jabatan Peguam Negara saja yang mewakili kerajaan.Beliau mengulas mengenai tindakan netizen di laman sosial terhadap kes berkenaan.


MySejahtera: PAC bentang laporan Julai depan

KUALA LUMPUR, 23 April- Jawatankuasa Kira-Kira Wang Negara (PAC) akan membentangkan laporannya berhubung aplikasi MySejahtera pada minggu pertama persidangan Dewan Rakyat, Julai depan Pengerusinya, Wong Kah Woh berkata, PAC akan meminta supaya Yang Dipertua Dewan Rakyat membenarkan laporan itu dibahaskan oleh Ahli Parlimen sekurang-kurangnya untuk sehari memandangkan prosiding yang berlangsung membabitkan isu penting, "PAC mencadangkan kerajaan mengambil kira pandangan laporan yang bakal dibentangkan dan perbahasan Ahli Parlimen sebelum mengambil keputusan membabitkan implikasi kewangan dalam isu pembangunan aplikasi MySejahtera," katanya dalam kenyataan, hari ini.Mengulas mengenai isu aplikasi terbabit, Kah Woh berkata, PAC pada Khamis meneruskan sesi Pembangunan dan Perolehan Aplikasi MySejahtera dengan mendengar penjelasan dan keterangan daripada tiga agensi di bawah Jabatan Perdana Menteri (JPM)."Ia adalah Unit Permodenan Tadbiran dan Perancangan Pengurusan Malaysia (MAMPU), Majlis Keselamatan Negara (MKN), serta Agensi Keselamatan Siber Negara (NACSA)."Prosiding terbabit berlangsung selama tiga jam bermula jam 10 pagi yang mana fokusnya berhubung siapa yang terbabit dalam pelantikan syarikat KPI Soft Sdn Bhd untuk membangunkan aplikasi MySejahtera pada April 2020."Prosiding turut memberi fokus mengenai kelangsungan konsep CSR (tanggungjawab sosial korporat) yang dicadangkan dan ketidakwujudan kontrak rasmi antara kerajaan dengan syarikat pembangun."Tumpuan juga diberikan mengenai pemilikan aplikasi MySejahtera khasnya pegangan harta intelek dan pendirian KPI Soft Sdn Bhd atau MySj Sdn Bhd terhadap tuntutan pemilikan harta intelek seperti yang termaktub dalam dokumen mahkamah serta dokumen berkaitan," katanya.

(Jawatankuasa Kira-kira Wang Negara mencadangkan kerajaan mengambil kira laporan PAC dan perbahasan ahli Parlimen sebelum mengambil keputusan berhubung aplikasi MySejahtera/FOTO HIASAN)

Beliau berkata, prosiding kedua itu diadakan selepas kali pertama ia dihadiri oleh Menteri Kewangan, Tengku Datuk Seri Zafrul Tengku Abdul Aziz dan Menteri Kesihatan, Khairy Jamaluddin pada 14 April lalu.Beliau berkata, bagi prosiding kedua ini, JPM diwakili Timbalan Ketua Setiausaha (Kewangan dan Pembangunan), Datuk Sollehuddin Alyubi Zakaria dan Timbalan Ketua Setiausaha (Pengurusan), Datuk Mohamad Ismail."MAMPU diwakili Ketua Pengarahnya, Datuk Seri Dr Yusoff Ismail; MKN diwakili Ketua Pengarahnya, Datuk Rodzi Md Saad dan NACSA diwakili Ketua Eksekutifnya, Rahamzan Hashim," katanya."PAC akan meneliti segala keterangan, dokumen dan minit mesyuarat yang diperoleh sebelum membuat keputusan sama ada akan memanggil saksi lanjut," katanya.


Tiga perkara utama kelonggaran SOP belum dimuktamadkan-PM

(Ismail Sabri berkata, kelonggaran termasuk pemakaian pelitup muka perlu diberi penelitian sewajarnya memenuhi pandangan golongan yang bersetuju mahupun tidak?FOTO HIASAN)

SEREMBAN, 23 April- Tiga perkara utama masih dibincangkan berhubung kelonggaran SOP Covid-19, menurut Perdana Menteri, Datuk Seri Ismail Sabri Yaakob.Beliau berkata, perkara itu termasuk  SOP berhubung pemakaian pelitup muka di tempat awam, mengimbas kod QR MySejahtera dan keperluan menjalani ujian saringan pantas antigen (RTK-Ag) di lapangan terbang.

Ismail Sabri berkata, pihaknya sedang mempertimbang impak positif dengan negatif sekiranya kelonggaran diberi dalam tiga perkara tersebut. "Kementerian Kesihatan (KKM) akan berbincang dan melihat baik dan buruk melibatkan pemnakaian pelitup separuh muka, serta imbasan MySejahtera perlu atau tak imbas lagi."Perkara lain juga termasuk sama ada di lapangan terbang apabila pulang dari luar negara perlu ujian RTK-Ag adakah perlu lagi atau tidak perlu jadi ini perkara yang kita nak tengok semula.

(Pemansuhan mengimbas MySejahtera masih diperhalusi/FOTO HIASAN)

"Pertimbangan perlu mengambil kira pendapat rakyat secara menyeluruh yang mungkin ada yang bersetuju, dan ada pula yang tidak bersetuju," katanya selepas membuat lawatan ke sebuah pusat perlindungan di Seremban.Beliau berkata, bagi memastikan kelonggaran yang diberi memenuhi pandangan yang bersetuju mahupun tidak, penelitian sewajarnya perlu dilakukan bagi mengelakkan pertembungan dan perbalahan pelaksanaannya.


1,500 petugas ditempatkan di plaza tol sepanjang cuti Aidilfitri - PLUS

KUALA LUMPUR, 23 April-  PLUS Malaysia Berhad (PLUS) akan menugaskan 1,500 pembantu khidmat pelanggan (CSA) di plaza dan lorong tol di lebuh raya berkenaan untuk membantu pelanggan yang menghadapi masalah transaksi tol sepanjang cuti perayaan Aidilfitri.Ketua Pegawai Operasi PLUS, Datuk Zakaria Ahmad Zabidi berkata ini selaras tumpuan PLUS untuk memberi keselesaan kepada pengguna dengan meminimumkan kesesakan di semua 1,100 lorong tol di 94 plaza tol sepanjang lebuh raya itu terutama dalam tempoh 29 April hingga 9 Mei."Ini termasuk memastikan kelancaran perjalanan dan keselesaan di kawasan rehat dan rawat (R&R) bagi menampung keperluan dua juta kenderaan yang akan melakukan perjalanan pulang ke kampung setiap hari sepanjang tempoh tersebut," katanya dalam kenyataan hari ini.Beliau berkata selain itu, PLUS akan menempatkan kakitangan tambahan dari ibu pejabat untuk memberikan sokongan di setiap plaza tol utama di seluruh negara.

“Saya juga ingin mengingatkan pelanggan lebuh raya kami untuk menjangkakan masa perjalanan yang lebih panjang ke destinasi mereka kerana kami meramalkan kemungkinan berlaku kesesakan akibat jumlah kenderaan yang tinggi di jalan raya."Namun anda boleh merancang perjalanan lebih awal dengan menggunakan aplikasi PLUS, juga ikuti jadual cadangan waktu perjalanan (TTA) yang akan dikeluarkan tidak lama lagi serta menggunakan aplikasi Waze dan Google Maps untuk jangkaan pelan laluan perjalanan,” katanya.


Jawatankuasa Khas Kabinet ditubuh lindungi golongan rentan

(Perdana Menteri (kanan) bersama Rina Harun (kiri)

SEREMBAN, 23 April- Jawatankuasa Khas Kabinet Melindungi Golongan Rentan ditubuhkan bertujuan melindungi kebajikan golongan rentan khususnya kanak-kanak, orang kurang upaya (OKU), wanita dan warga emas.Perdana Menteri Datuk Seri Ismail Sabri Yaakob.berkata, jawatankuasa yang dipengerusikannya itu, dianggotai Kementerian Pembangunan Wanita, Keluarga dan Masyarakat (KPWKM), Kementerian Dalam Negeri (KDN), Kementerian Pendidikan (KPM); Kementerian Perumahan dan Kerajaan Tempatan (KPKT), Kementerian Kesihatan (KKM), Jabatan Perdana Menteri (Hal Ehwal Agama).Katanya, jawatankuasa itu akan memastikan semua pusat jagaan yang beroperasi diurus mengikut prosedur dan peruntukan di bawah Akta Pusat Jagaan 1993."Dalam hal yang sama, jawatankuasa ini juga akan melihat operasi institusi pengajian agama seperti pusat tahfiz yang tidak berdaftar dan yang tidak diurus dengan baik," katanya kepada pemberita."Yang kedua kebajikan mereka untuk masa depan darr segi sijil kelahiran begitu juga akta yg kita lihat banyak yang sudah pun lapuk dan perlu dipinda. "Ini juga akan kita buat kajian supaya pindaan boleh dibuat kepada akta yg lapuk ini supaya pembelaan dpt diberikan kepada kumpulan berkenaan," katanya.

(Ismail  Sabri Yaakob dan Rina Harun  melawat  Bella di sebuah pusat jagaan seliaan JKM di Seremban, Negeri Sembilan, hadir sama Menteri KPWKM Datuk Seri Rina Mohd Harun dan Pengerusi Pertubuhan Berita Nasional Malaysia (Bernama) Senator Datuk Ras Adiba Radzi)

Terdahulu, Perdana Menteri melawat remaja perempuan sindrom Down, Bella di Rumah Kebajikan di bawah seliaan Jabatan Kebajikan Masyarakat (JKM) di sini.Hadir sama Menteri KPWKM Datuk Seri Rina Mohd Harun dan Pengerusi Pertubuhan Berita Nasional Malaysia (Bernama) Senator Datuk Ras Adiba Radzi. Kes membabitkan Bella tular di media sosial tahun lalu, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.Susulan itu, Siti Bainun Ahd Razali, 30, didakwa atas pertuduhan mengabai dan menganiaya remaja perempuan berusia 13 tahun itu sehingga menyebabkan mangsa mengalami kecederaan fizikal serta emosi.Perbicaraan kes penderaan Bella berlangsung di Mahkamah Sesyen Kuala Lumpur sejak 30 Mac lalu dan akan bersambung 30 Mei ini.


Permohonan, bayaran penyeteman dokumen individu menerusi STAMPS mulai 27 April

KUALA LUMPUR, 23 April- Permohonan serta bayaran penyeteman perjanjian dokumen individu boleh dikemukakan secara dalam talian sepenuhnya menerusi portal Sistem Taksiran dan Pembayaran Duti Setem (STAMPS) bermula 27 April ini.Lembaga Hasil Dalam Negeri (LHDN) dalam kenyataan hari ini memaklumkan warganegara dan penduduk tetap yang mempunyai nombor cukai pendapatan boleh membuat pendaftaran akaun atau ID pengguna di portal berkenaan termasuk permohonan taksiran dan bayaran duti setem di pautan https://stamps.hasil.gov.my tanpa perlu hadir ke kaunter duti setem.“Sijil setem perlu dimuat turun dan dicetak setelah bayaran berjaya dilakukan untuk dikepilkan kepada perjanjian asal sebagai bukti duti setem telah dibayar,” menurut kenyataan itu.Menurut LHDN, bagi mereka yang tidak mempunyai nombor cukai pendapatan serta individu selain warganegara dan bukan penduduk tetap perlu hadir ke mana-mana kaunter duti setem setelah mengisi maklumat penyeteman di portal STAMPS di bawah pilihan ‘Penyeteman Dokumen Peribadi Di Kaunter’.

“Pendaftaran nombor cukai pendapatan individu boleh dibuat melalui e-Daftar di pautan https://edaftar.hasil.gov.my,” menurut kenyataan itu.Sebarang pertanyaan dan maklum balas berkaitan perkara ini boleh dikemukakan kepada LHDN menerusi talian 03-8911 1000 atau 603-8911 1100 bagi luar negara, HASiL Live Chat, e-mel kepada This email address is being protected from spambots. You need JavaScript enabled to view it. atau mengisi borang maklum balas melalui https://maklumbalaspelanggan.hasil.gov.my/MaklumBalas/ms-my/.


Hanya 20% anggota bomba Terengganu dibenar cuti raya

KUALA TERENGGANU, 23 April- Hanya 20% daripada 736 anggota serta pegawai Jabatan Bomba dan Penyelamat (JBPM) Terengganu dibenarkan bercuti pada Aidilfitri tahun ini.Pengarahnya, Md Hilman Abd Rashid berkata ia sebagai persediaan menghadapi sebarang kemungkinan kes-kes kecemasan dan kemalangan yang dikhuatiri meningkat susulan kebenaran sambutan Aidilfitri pada tahun ini."Hanya lebih kurang 100 anggota dan pegawai kita benarkan bercuti, tapi mereka ini sentiasa siap sedia untuk dipanggil bila-bila masa sahaja sekiranya keadaan memerlukan," katanya selepas Majlis Perasmian Kempen Keselamatan Kebakaran Musim Perayaan Aidilfitri 2022 di sini, hari ini.Beliau berkata pihaknya juga akan meningkatkan pemantauan dan rondaan di kawasan kerap berlaku kemalangan dan mengingatkan semua pengguna jalan raya supaya lebih berhati-hati memandangkan jumlah aliran masuk kenderaan yang dijangka luar biasa pada tahun ini.

Dalam pada itu, beliau turut menasihatkan semua isi rumah agar tidak mengambil mudah nasihat supaya menyimpan alat pemadam api di rumah sebagai langkah keselamatan."Pada tahun ini kita telah melaksanakan hampir 500 program keselamatan termasuk ceramah, pameran dan pertunjukan di sekolah, masjid, pasar raya dan sebagainya dalam usaha memupuk kesedaran orang ramai," katanya.


Kerajaan akan kaji semula pemberian kad UNHCR kepada pelarian etnik Rohingya - Hamzah

LARUT, 23 April - Kerajaan akan mengkaji semula pemberian kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) kepada pelarian etnik Rohingya di negara ini.Menteri Dalam Negeri, Datuk Seri Hamzah Zainudin berkata kajian tersebut perlu dilakukan susulan ratusan tahanan etnik itu yang melarikan diri dari Depot Tahanan Imigresen Sungai Bakap pada Rabu lalu.

(Menteri Dalam Negeri, Datuk Seri Hamzah Zainudin)

"Mereka datang masuk ke negara kita tanpa dokumen, selepas itu terus hendakmendapatkam kad UNHCR, itu sesuatu yang tidak betul."Kita bukan membuka negara ini untuk pendaftaran UNHCR, jadi sebab Itu saya ambil satu sikap yang tegas bahawa kad UNHCR itu bukan bermakna bahawa dia boleh tinggal dalam negara kita sampai bila bila", katanya. Dalam pada itu beliau menjelaskan, depoh tahanan yang menempatkan pelarian bukanlah penjara.  Sebaliknya kerajaan telah menyediakan keperluan mencukupi kepada pelarian Rohingya termasuk menempatkan mereka di depoh tahanan atas dasar perikemanusiaan.  Beliau berkata demikian selepas menyampaikan sumbangan asnaf Parlimen Larut kepada 1000 penerima kurang berkemampuan di Dewan Astaka Batu Kurau, pagi tadi.


Kemalangan motosikal: tiga remaja maut, seorang cedera parah

OHOR BAHRU, 23 April- Tiga remaja berumur 15 dan 16 tahun maut, manakala seorang lagi berusia 17 tahun cedera parah selepas terlibat kemalangan pada 10.30 malam tadi.Insiden yang berlaku di Jalan Delima, Taman Kota Masai, Pasir Gudang, Johor Bahru, Johor, itu dipercayai berlaku, selepas motosikal dinaiki mangsa bergesel sesama sendiri. Dalam satu kenyataan, Ketua Polis Daerah Seri Alam, Superintenden Mohd Sohaimi Ishak memaklumkan, impak perlanggaran menyebabkan tiga mangsa tercampak ke atas jalan, manakala motosikal dinaiki melanggar batu berumput di bahu kiri jalan.  Sementara seorang lagi mangsa terjatuh di atas batu berumput di bahu kanan jalan.Kes disiasat mengikut Seksyen 41 (1) Akta Pengangkutan Jalan 1987.

(Keadaan motosikal selepas kemalangan yang meragut tiga nyawa remaja di Pasir Gudang, malam tadi)


SEMy2030 dilancar, garis hala tuju pembangunan keusahawanan sosial negara

23 April, Kuala Lumpur - Rangka Tindakan Keusahawanan Sosial 2030 atau SEMy2030 dilancar hari ini.Pelan yang dirangka Kementerian Pembangunan Usahawan dan Koperasi itu, meletakkan sasaran mewujudkan ekosistem keusahawanan sosial menjelang 2030. SEMy2030 dilancarkan oleh Perdana Menteri Datuk Seri Ismail Sabri Yaakob.

(Perdana Menteri, Datuk Seri Ismail Sabri Yaakob / FOTO Bernama)

Perdana Menteri berkata, perusahaan sosial perlu diperkasa dan dimantapkan peranannya bagi mendepani cabaran dan perubahan luar jangka.Selain, melonjakkan prestasi mereka ke tahap lebih tinggi seiring dengan keperluan dan tuntutan masyarakat serta alam sekitar.

SEMy2030 menyediakan hala tuju nasional yang baharu kepada pembangunan keusahawanan sosial di Malaysia."Tumpuan Rangka Tindakan termasuklah membangunkan kerangka kawal selia dan tadbir urus yang efektif untuk memastikan perusahaan sosial di Malaysia mempunyai tanggungjawab dan akauntabiliti selain membina kepercayaan rakyat dan sektor swasta. "Selain itu, usaha bersepadu akan diambil untuk memperkukuhkan pelaksanaan dasar dan penyelarasan serta pemantauan dan pengukuran impak program pembangunan keusahawanan sosial yang dilaksanakan oleh pelbagai kementerian dan agensi", katanya pada pelancaran SEMy2030 di sini hari ini.Beliau juga optimis keusahawanan sosial adalah pendekatan yang efektif bagi merangsang pembangunan sosioekonomi dalam kalangan Keluarga Malaysia serta menjamin kemapanan alam sekitar. Kerajaan juga katanya akan melaksanakan semakan semula dan menambah baik kerangka pendaftaran serta akreditasi perusahaan sosial sedia ada bagi mendapatkan akses lebih luas terhadap bantuan dan peluang berkembang maju ke hadapan.


MAINS serah RM1.84 juta sumbangan Aidilfitri

SEREMBAN, 23 April- Majlis Agama Islam Negeri Sembilan (MAINS) menyerahkan sumbangan Aidilfitri sebanyak RM1.84 juta kepada guru Kelas Al-Quran dan Fardu Ain (KAFA) dan Institut Tahfiz Al Quran Negeri Sembilan (PINTA).Pengerusinya, Datuk Dr Abdul Aziz Sheikh Ab. Kadir berkata bantuan khas kewangan itu juga turut diberikan kepada Pusat Pemulihan Dalam Komuniti (PDK) dan Pusat Jagaan Anak Yatim di bawah Jabatan Kebajikan Masyarakat (JKM) Negeri Sembilan.Beliau berkata bantuan khas kewangan RM500 diberikan kepada guru KAFA setiap seorang melibatkan RM824,000,  bantuan sokongan program PINTA (RM710,000) manakala PDK dan Pusat Jagaan Anak Yatim JKM sebanyak RM305,000."Syukur kepada Allah SWT, bagi tempoh suku pertama Januari hingga Mac, MAINS berjaya membuat kutipan zakat berjumlah RM29.5 juta."Kalau kita lihat tahun lepas iaitu seramai 750,000 yang membayar zakat fitrah jadi kalau dengan peningkatan daripada RM7 ringgit ke RM10 dan seterusnya ramai juga yang membayar RM21, Insyallah kita akan dapat mengutip lebih banyak lagi berbanding dengan tahun lepas oleh kerana itu kami telah bersetuju untuk meningkatkan bantuan-bantuan kepada jumlah RM7.2 juta," katanya.Abdul Aziz berucap demikian pada Majlis Iftar Ramadan MAINS di Seremban yang turut dihadiri oleh Menteri Besar Negeri Sembilan, Datuk Seri Aminuddin Harun.

(Pengerusi MAINS, Datuk Dr Abdul Aziz Sheikh Ab. Kadir/ FB MAINS)

MAINS turut memperuntukkan RM7.31 juta bagi bantuan kepada golongan asnaf, anak yatim dan pelbagai institusi antaranya melibatkan bantuan bulanan, makanan asas, bantuan tambahan perayaan serta pengagihan juadah berbuka puasa kepada petugas barisan hadapan.


Agong berkenan kurnia watikah pelantikan kepada 15 ahli Majlis MAIM

MELAKA, 23 April -Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hari ini berkenan mengurniakan watikah pelantikan kepada 15 ahli Majlis Agama Islam Melaka (MAIM) di sebuah hotel di sini sempena lawatan hari terakhir selama dua hari ke negeri ini.Turut hadir menyaksikan pengurniaan itu adalah Yang Dipertua Negeri Tun Mohd Ali Mohd Rustam.Mengetuai penerima ialah Ketua Menteri Datuk Seri Sulaiman Md Ali selaku Pengerusi MAIM, diikuti Timbalan Pengerusi MAIM Datuk Md Rawi Mahmud.

(Ketua Menteri Datuk Seri Sulaiman Md Ali selaku Pengerusi MAIM menerima watikah pelantikan)

Antara yang turut menerima watikah pelantikan ialah Mufti Melaka Datuk Abdul Halim Tawil dan Ketua Polis Melaka Datuk Zainol Samah.Pelantikan yang mula berkuat kuasa 20 April 2020 hingga Oktober 2022 itu mengikut Enakmen Pentadbiran Agama Islam negeri Melaka.Pada majlis itu juga, Al-Sultan Abdullah turut berkenan menyampaikan sumbangan kepada Masjid Al Azim, Masjid Al Sultan Abdullah dan Surau Batu, Ujong Pasir.- BERNAMA


Penghormatan terakhir  Allahyarham Tan Sri Dr Ali Hamsa, pada Isnin

PUTRAJAYA, 23 April - Penghormatan terakhir bagi bekas Ketua Setiausaha Negara (KSN), Allahyarham Tan Sri Dr Ali Hamsa, yang meninggal dunia pada Khamis lalu akan diadakan di Masjid Tuanku Mizan Zainal Abidin, Presint 3, Putrajaya pada Isnin ini.Allahyarham yang meninggal dunia di Ireland dijangka tiba di Lapangan Terbang Antarabangsa Kuala Lumpur pada hari Isnin ini, jam 3 pagi.

(Allahyarham Tan Sri Dr Ali Hamsa)

Menurut kenyataan yang dikeluarkan Jabatan Perdana Menteri (JPM) hari ini, penghormatan terakhir bagi Allahyarham di Dewan Sheikh Daud Al-Fathoni, Masjid Tuanku Mizan Zainal Abidin adalah dari 8 pagi hingga 9.45 pagi."Pelawat-pelawat yang ingin memberikan penghormatan terakhir dinasihatkan untuk tiba di dewan mulai pukul 8 pagi hingga 9.45 pagi sebelum jenazah dibawa ke Tanah Perkuburan Islam Presint 20, Putrajaya kira-kira pukul 10.15 pagi", menurut kenyataan tersebut.Allahyarham Ali, 65, yang berasal dari Kluang, Johor meninggal dunia pada 21 April lalu di Hospital Dublin, Ireland. Beliau berkhidmat sebagai KSN ke-13 selama enam tahun dari 2012.


JBPM giat aktiviti kempen kesedaran keselamatan kebakaran

KUALA LUMPUR, 23 April - Sempena Hari Raya Aidilfitri 2022, Jabatan Bomba dan Penyelamat Malaysia (JBPM) mempergiatkan aktiviti pemeriksaan bangunan dan kempen kesedaran berkaitan keselamatan kebakaran.Pengarah Jabatan Bomba dan Penyelamat Kuala Lumpur Hj. Nordin Pauzi berkata, inisiatif itu akan dilaksanakan selama 2 minggu sebelum dan selepas Hari Raya Aidilfitri.

(Pengarah JBPM Kuala Lumpur, Hj. Nordin Pauzi)

"Jadi semangat semua orang, masyarakat untuk berhari raya mungkin lebih tinggi berbanding dengan tahun-tahun lalu. Maka mereka ini, biasanya kita semua akan berkunjung ke pusat-pusat membeli-belah untuk membeli belah bagi persediaan hari raya. "Jadi mungkin kesibukan kunjungan ke pusa beli belah ini, kita risau sekiranya berlaku kecemasan ataupun kebakaran. Sehubungan itu, kita pun menggerakkan aktiviti untuk mengadakan pemeriksaan keselamatan kebakaran di premis-premis yang disasarkan termasuk pusat beli belah, pusat penginapan dan sebagainya", katanya kepada media selepas pelancaran kempen kesedaran keselamatan kebakaran dan pemeriksaan bangunan di komplek beli belah di ibu negara. Kempen sebegini menjadi suatu peringatan kepada rakyat supaya lebih berwaspada khususnya pada musim perayaan.Berdasarkan statistik JBPM, pada tahun 2021 sebanyak 1,498 kes panggilan kebakaran telah diterima, dan 5 orang dilaporkan maut.Kesedaran berkaitan keselamatan kebakaran amat penting bagi mengelak berlakunya sebarang kejadian yang tidak diingini. Pihak bomba telahpun melaksanakan pelbagai usaha dan insiatif untuk mempertingkatkan kesedaran dalam kalangan masyarakat.


Kementerian Pertahanan sedia bantu KDN kesan PATI etnik Rohingya yang masih bebas

SUNGAI PETANI, 23 April - Kementerian Pertahanan sedia membantu mengesan saki baki tahanan pendatang asing tanpa izin (PATI) etnik Rohingya yang masih bebas selepas meloloskan diri dari Depot Imigresen Sementara Relau di Bandar Baharu, Kedah, Rabu lalu.Menteri Pertahanan, Dato’ Seri Hishammuddin Tun Hussein berkata bantuan akan disalurkan pada bila-bila masa sekiranya diperlukan.

Menurut Dato’ Seri Hishammuddin, kementeriannya bersama Kementerian Dalam Negeri (KDN) sentiasa bekerjasama rapat dalam menangani apa jua situasi terutama berkaitan keselamatan negara.

(Menteri Pertahanan, Dato’ Seri Hishammuddin Tun Hussein)

"Kita belum ada permintaan daripada mana-mana agensi lain tetapi saya tahu bahawa pihak Kementerian Dalam Negeri cukup berkemampuan untuk berhadapan dan melihatnya, tapi hubungan saya dengan Datuk Seri Hamzah, KDN dan MINDEF cukup rapat."Ada apa sahaja yang diperlukan kita boleh bantu. Perkara ini untuk kebaikan kita bersama. tetapi setakat hari ini, saya rasa KDN mampu melihat dan menangani apa jua situasi", katanya kepada media selepas menghadiri Majlis Ramah Mesra dan Berbuka Puasa Menteri Pertahanan bersama warga Tentera Darat di Kem Lapangan Terbang Tentera Darat, Sungai Petani, malam tadi. Dalam kejadian pada pukul 4 pagi, 20 April lalu, seramai 528 tahanan etnik Rohingya di Depot Imigresen Relau bertindak merusuh dan melarikan diri.


Tentera Mali temui kubur besar berhampiran pangkalan tentera tinggalan Perancis

(Ketua Staff Tentera Perancis, Jeneral Thierry Burkhard/Fail AFP)

BAMAKO, 23 April- Tentera Mali mengumumkan penemuan kubur besar berhampiran kawasan pangkalan tentera di Gossi, utara Mali yang kawalannya diserahkan Perancis empat hari lalu.

Pengumuman pada Jumaat itu dibuat hanya beberapa jam selepas tentera Perancis menyatakan bahawa mereka merakam tentera upahan Rusia sedang menguburkan mayat berhampiran pangkalan itu untuk menuduh Perancis yang baru meninggalkan kawasan itu.

Video tersebut dirakam menggunakan dron pada Khamis, menunjukkan askar Kaukasia sedang menutup mayat menggunakan pasir berhampiran pangkalan Gossi.

“Mayat dalam keadaan busuk dijumpai dalam kubur besar, tidak jauh dari kem yang dahulunya diduduki tentera Barkhane Perancis, menurut kenyataan tentera.

(Gambar rakaman dron didakwa tentera upahan Rusia sedang menguburkan mayat berhampiran pangkalan tentera di Gossi, utara Mali/AFP)

Perancis secara rasmi menyerahkan kawalan pangkalan Gossi kepada tentera Mali pada Selasa lalu sebagai sebahagian daripada pengunduran tentera yang diumumkan pada Februari lalu.

“Keadaan mayat busuk menunjukkan bahawa kubur besar telah wujud lama sebelum penyerahan. Justeru perbuatan ini tidak boleh dikatikan dengan Fama atau angkatan bersenjata Mali,” tambah kenyataan itu.

Kementerian pertahanan telah diarah untuk menjalankan siasatan.

Perancis dan Amerika Syarikat menuduh ia dilakukan tentera upahan dari kumpulan Wagner Rusia yang ditempatkan di Mali semasa Paris menghentikan operasi ketenteraan selama hampir sedekah di negara Sahel.

Kerajaan Mali yang dikuasai tentera menafikan dakwaan itu dan menyatakan bahawa kehadiran tentera Rusia di Mali adalah sebagai tenaga pengajar. -AFP


RM1.6 bilion disalurkan kepada Kedah bagi Pelan Jalinan Digital Negara (JENDELA)

ALOR SETAR, 23 April - Sebanyak RM1.6 bilion peruntukan disalurkan untuk pembangunan kemudahan dan infrastruktur Internet yng lebih luas di Kedah dibawah Pelan Jalinan Digital Negara (JENDELA) yang dilaksanakan sehingga tahun 2025.Peruntukan ini juga membabitkan pembinaan sejumlah menara baharu yang dijangka siap sepenuhnya menjelang akhir tahun ini di bawah fasa satu JENDELA.Menurut Menteri Komunikasi dan Multimedia, Tan Sri Annuar Musa, pembinaan menara itu bagi melengkapkan biagrasi dari 3 G kepada 4 G dan pembinaannya telah berjalan dengan 40 peratus yang telah pun siap. Manakala 60 peratus lagi dijangka siap sepenuhnya pada akhir tahun ini dan terdapat juga menara yang dinaik taraf.  Komponen lain yang perlu dibangunkan berkaitan Internet di negeri itu termasuk melengkapkan Pusat Ekonomi Digital Keluarga Malaysia dengan kemudahan yang diperlukan. Selain itu peruntukan itu juga digunakan untuk pemasangan hab rangkaian gentian optik di kawasan perumahan dan premis perniagaan. "Kemudahan yang lebih besar perlu dipertingkatkan bagi kawasan luar bandar dan sekolah luar bandar yang tidak mempunyai rangkaian gentian optic. Di peringkat awal dulu kerajaan cuba membekalkan internet ke sekolah- sekolah dengan menggunakan konsep kemudahan tanpa wayar dan projek itu telah pun tergendala dan terhenti."Sekarang kita fikir sekolah perlu disampaikan dengan jaringan gentian optik titik kehadiran (PoP) dan di Kedah sahaja, lebih 300 sekolah di luar bandar dikenal pasti dan kita telah mengeluarkan tender dan sekarang sedang dibuat penilaian," katanya kepada pemberita pada Majlis Iftar Bersama Menteri Komunikasi dan Multimedia  Menurutnya lagi, biarpun kemudahan atau infrastruktur internet siap, ia tidak bermakna pembangunannya lengkap kerana masih ada perkara terutama yang membabitkan penggunaan teknologi terkini perlu dibangunkan.Beliau berkata skop atau komponen lain yang perlu dibangunkan berkaitan Internet di negeri ini termasuk melengkapkan Pusat Ekonomi Digital Keluarga Malaysia (PEDi) dengan kemudahan yang diperlukan.Annuar berkata walaupun semua kemudahan atau infrastruktur Internet siap, ia tidak bermakna pembangunannya lengkap kerana masih ada perkara terutama yang membabitkan penggunaan teknologi terkini perlu dibangunkan."Ada satu dua teknologi yang sedang kita buat penilaian khususnya untuk kawasan yang terlalu terpencil. Sekarang ini kita gunakan konsep satelit tetapi kini sudah ada teknologi yang lebih maju lagi menggunakan satelit ataupun dirujuk sebagai satelit orbit rendah bumi yang kita sedang teliti dan kaji."Itu semua adalah skop yang terkandung di bawah peruntukan RM1.6 bilion itu dan kita harap ia dapat berjalan mengikut jadual yang ditetapkan," katanya.

(Tan Sri Annuar Musa ketika Majlis Iftar Bersama Menteri Komunikasi dan Multimedia di sini)


Pemulihan alam sekitar memerlukan penglibatan banyak pihak

KUANTAN, 22 April - Lebih ramai anak muda diseru menggalas tanggungjawab dalam aktiviti pemulihan alam sekitar demi kelestarian alam. Pemangku Raja Pahang, Tengku Hassanal Ibrahim Alam Shah Al-Sultan Abdullah Ri'ayatuddin Al-Mustafa Billah Shah bertitah tindakan memulihkan kerosakan alam semula jadi dan perubahan iklim memerlukan tindakan segera dan penglibatan setiap individu.Ini selain daripada pihak seperti kerajaan dan Pertubuhan Bukan Kerajaan (NGO). Baginda bertitah menerusi kenyataan sempena hari bumi.

(Tengku Hassanal bertitah dalam satu kenyataan)

Tengku Hassanal turut mengingatkan semula matlamat sambutan Hari Bumi yang disambut pada 22 April setiap tahun sejak 1970 yang bertujuan mempelbagaikan, mendidik dan memacu gerakan kelestarian alam sekitar di seluruh dunia. Walaupun kesedaran dan keprihatinan terhadap alam sekitar makin meluas sejak lima dekad lalu, namun Tengku Hassanal bertitah kegiatan manusia yang merosakkan alam sekitar masih berlaku. Selain itu, baginda juga merujuk kepada laporan 'UN's Intergovernmental Panel on Climate Change' (IPCC) pada tahun ini yang menegaskan bahawa perubahan iklim telah mengakibatkan banyak kejadian bencana seperti ribut, banjir dan kebakaran hutan berlaku dengan lebih kerap dan teruk.Sementara itu Naib Canselor Universiti Kebangsaan Malaysia Profesor Datuk Dr. Mohd Ekwan Toriman yang juga merupakan Profesor Alam sekitar berkata, tujuan Hari Bumi Sedunia diraikan agar masyarakat terus memainkan peranan dalam memelihara alam sekitar. "Ancaman terbesar bumi ialah bagaimana sebenarnya kerakusan manusia sendiri mengubah menyebabkan bumi tidak sesuai untuk didiami oleh manusia pada masa akan datang. Kita rakyat yang kecil berperanan besar sesuai dengan tema hari bumi pada tahun ini" invest in our planet," kata Mohd Ekwan.


Ibu dan bapa tiri ditahan, disyaki dera anak hingga mengakibatkan kematian

BANDAR BAHARU, 22 April- Ibu dan bapa tiri seorang kanak-kanak perempuan berusia tiga tahun yang maut dipercayai akibat didera ditahan di rumah mereka di daerah Kubang Pasu, hari ini.  Ketua Polis Kedah, Komisioner Wan Hassan Wan Ahmad berkata polis menerima maklumat dari Hospital Jitra berkaitan kematian kanak-kanak terbabit pada pukul 7.30 petang semalam.  Menurut beliau, berikutan itu pihaknya menahan ibu kanak-kanak itu yang berusia 26 tahun serta bapa tirinya berusia 22 tahun di Ibu Pejabat Polis Daerah (IPD) Kubang Pasu untuk membantu siasatan.  "Keputusan post mortem daripada pihak Hospital Jitra menyatakan bahawa kematiannya ekoran daripada kesan usus pecah dan kalau kita lihat pada badan kanak-kanak ini juga, ada kesan pukulan atau pun kesan kecederaan di belakang badan, di depan badan dan sebagainya. Maka, kedua ibu bapa ini kita tangkap untuk siasatan di bawah Seksyen 302 Kanun Keseksaan," kata beliau kepada media di Bandar Baharu.

(Ketua Polis Kedah, Komisioner Wan Hassan Wan Ahmad memaklumkan kepada media berhubung kes terbabit)

Ibu dan bapa tiri kanak-kanak itu ditahan mengikut Seksyen 302 Kanun Keseksaan dan direman selama tujuh hari bermula hari ini untuk membantu siasatan.  Hasil ujian saringan air kencing terhadap pasangan itu mendapati kedua-duanya negatif. Wan Hassan berkata hasil siasatan mendapati suspek wanita mempunyai rekod lampau berkaitan jenayah manakala lelaki itu tiada rekod sebelum ini.


Ruslan Khalid Ketua Polis Negeri Sembilan baharu

SEREMBAN, 22 April- Bekas Setiausaha Polis Malaysia, Urus Setia Pejabat Ketua Polis Negara (KPN) Bukit Aman DCP Datuk Ruslan Khalid dilantik sebagai Ketua Polis Negeri Sembilan yang baharu berkuat kuasa hari ini. Beliau menggantikan Datuk Mohamad Mat Yusop yang dilantik sebagai Ketua Urus Setia KPN (Penyelidikan dan Pembangunan) Bukit Aman. Majlis serah terima tugas berlangsung di Ibu Pejabat Polis Kontinjen Negeri Sembilan di sini dengan disaksikan oleh Pengarah Pengurusan Bukit Aman Datuk Zaini Jass. Turut berlangsung, majlis serah terima tugas Pengerusi Persatuan Keluarga Polis (Perkep) Negeri Sembilan antara Datin Norlela Idris dengan Datin Rohayah Harun. Ruslan, yang ditemui pemberita selepas majlis itu, berharap dapat menjalankan tugas dengan amanah dan baik selain memastikan kelancaran pentadbiran serta meneruskan kepimpinan terdahulu dengan penuh kredibiliti. Anak kelahiran Negeri Sembilan itu telah berkhidmat dalam Polis Diraja Malaysia (PDRM) sejak tahun 1987 dan pernah memegang beberapa jawatan antaranya Ketua Urus Setia KPN (Pentadbiran) serta Timbalan Pengarah Jabatan Siasatan dan Penguatkuasaan Trafik Bukit Aman.

Zaini Jass (tengah) menyaksikan majlis serah tugas di antara Mohamad (kiri) kepada Ruslan di IPK Negeri Sembilan di Seremban hari ini

Sementara itu, Zaini ketika sidang media mengulangi bahawa hanya 10% daripada keseluruhan pegawai dan anggota polis di seluruh negara dibenarkan bercuti sempena Aidilfitri kali ini manakala selebihnya perlu menjaga keselamatan dan memastikan kelancaran pada musim cuti perayaan nanti. "Bagaimanapun, bukan semua unit dalam PDRM bercuti. Jawatan atau penugasan kritikal masih menjalankan tugas seperti biasa.“Sebagai contoh, anggota trafik yang mengawal lalu lintas serta polis buat rondaan untuk mencegah jenayah supaya orang ramai dapat beraya dengan selesa dan aman," katanya.


Cuepacs minta JPA pastikan pelaksanaan pekeliling dikuat kuasa

KUALA LUMPUR, 22 April- Kongres Kesatuan Pekerja-Pekerja Di Dalam Perkhidmatan Awam (Cuepacs) mencadangkan Jabatan Perkhidmatan Awam (JPA) memberi penekanan kepada pekeliling yang sudah berkuat kuasa tetapi masih tidak dilaksanakan atau gagal dilaksanakan sepenuhnya oleh sesetengah jabatan. Presiden Cuepacs Datuk Adnan Mat berkata ini selaras dengan usaha JPA yang menubuhkan pasukan petugas bagi menyemak semula pekeliling lama untuk diberi nafas baharu selain membatalkan terus mana-mana pekeliling yang sudah tidak relevan. “JPA perlu memantau setiap pekeliling yang sudah diluluskan oleh kerajaan supaya hak dan kebajikan warga penjawat awam tidak diabaikan.“Penekanan terhadap pemantauan pekeliling yang dikuat kuasakan adalah penting bagi memastikan setiap objektif yang telah digarapkan oleh kerajaan untuk penjawat awam berjaya dilaksanakan dengan berkesan,” katanya dalam kenyataan hari ini.

Beliau berkata antara pekeliling yang sudah dikuat kuasakan dan dilihat tidak dilaksanakan dengan sepenuhnya ialah tempoh kenaikan pangkat secara Time-Based Berasaskan Kecemerlangan bagi pegawai kumpulan pelaksana. “Tindakan sesetengah jabatan yang tidak melaksanakan pekeliling ini sudah tentu memberi kesan motivasi kerja kepada penjawat awam,” katanya.Beliau turut memberi contoh berkenaan kebenaran penebusan awal wang tunai Gantian Cuti Rehat sebanyak 80 hari yang dilihat masih lagi tidak dilaksanakan sedangkan pekeliling itu telah dikuatkuasakan bermula Januari 2022. “Kelewatan pekeliling ini dilaksanakan seolah-olah manfaat yang patut diterima penjawat awam namun tidak diberikan keutamaan,” katanya.Adnan berkata kerajaan sudah menggunakan banyak tenaga dan modal kerja bagi membuat sesuatu kajian kebolehlaksanaan sesuatu pekeliling dan menjadi kerugian jika tiada jawatankuasa dalaman untuk mengaudit pelaksanaannya.- BERNAMA


Raja Permaisuri kongsi tips masak dengan peniaga bazar

MELAKA, 22 April- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah hari ini berkenan meluangkan masa melawat serta bermesra dengan peniaga serta orang ramai di Bazar Ramadan Peringgit di sini petang tadi. Kehadiran baginda bersama Raja Permaisuri Agong Tunku Azizah Aminah Maimunah Iskandariah bersama anakanda Tengku Puteri Raja Tengku Puteri Afzan Aminah Hafidzatullah itu ternyata menambah keceriaan dan keterujaan orang ramai di bazar berkenaan.Kunjungan keluarga Diraja sekitar pukul 4.37 petang itu disambut oleh Yang Dipertua Negeri Tun Mohd Ali Mohd Rustam dan isteri Toh Puan Asmah Ab Rahman. Turut mengiringi adalah Ketua Menteri Datuk Seri Sulaiman Md Ali dan Datin Seri Munira M.Yusop. Dalam lawatan selama hampir satu jam itu, Nasi Beriyani Muar dan kuih keria gula Melaka yang menjadi ikon negeri Melaka menjadi antara juadah pilihan dibeli Baginda Berdua. Ketika melawat salah satu gerai murtabak rendang Tunku Azizah sempat bergurau dan memberi tips kepada peniaga berkenaan agar adunan masakannya itu menjadi lebih baik. "Ini resepi special kita berdua je ye," gurau baginda.

Yang di-Pertuan Agong Al-Sultan Abdullah Ri'ayatuddin Al-Mustafa Billah Shah, Raja Permaisuri Agong Tunku Azizah Aminah Maimunah Iskandariah

Al-Sultan Abdullah dan Tunku Azizah seterusnya berkenan membeli juadah berbuka dan bertanya khabar peniaga dan pengunjung bazar.Sepanjang tempoh di bazar itu, ramai pengunjung dan juga peniaga di Bazar itu tidak melepaskan peluang bertemu dan bergambar untuk merakamkan kenangan indah bersama Baginda Berdua.Baginda berdua kemudiannya bergerak ke Masjid Al-Azim untuk meluangkan masa beramah mesra dengan orang ramai yang memenuhi Dataran Pusat Islam berhampiran masjid itu bagi menanti waktu berbuka puasa.


Ops Hari Raya Aidilftri: JPJ sedia platform aduan orang awam

PULAU PINANG, 22 April - Orang awam berperanan sebagai 'mata-mata' kepada Jabatan Pengangkutan Jalan (JPJ) dalam menyalurkan maklumat berhubung salah laku pengguna jalan raya sepanjang Ops Hari Raya Aidilfitri. Timbalan Ketua Pengarah (Perancangan dan Operasi) JPJ, Aedy Fadly Ramli berkata sistem e-Aduan@JPJ dilancarkan bagi memudahkan orang awam untuk menyalurkan aduan sekali gus membantu JPJ mengesan pesalah jalan raya. "Bukan sahaja JPJ dan agensi penguat kuasa yang akan memantau perjalanan orang awam malah pada kali ini kita akan bekerjasama dengan orang awam sendiri yang akan menjadi mata-mata untuk membuat aduan melalui sistem e-Aduan JPJ.Jadi saya ingin memberi peringatan supaya pengguna lebih berhati-hati apabila pulang ke kampung pada musim perayaan tahun ini," katanya.

Beliau berkata demikian selepas menjalankan pemeriksaan dalam Ops Bersepadu kenderaan di Plaza Tol Juru malam tadi. Operasi yang bermula 9 malam dan tamat 2 pagi, turut mendapat kerjasama Polis Diraja Malaysia dan Agensi Anti Dadah Kebangsaan.  Dalam pada itu, beliau menyeru orang awam merakamkan gambar atau video bersama maklumat ringkas menerusi e-Aduan@JPJ di aplikasi google play.


Yang di-Pertuan Agong berkenan menunaikan solat Jumaat di Masjid Selat Melaka

PULAU MELAKA, 22 April - Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan menunaikan solat Jumaat di Masjid Selat Melaka. Keberangkatan tiba Seri Paduka pada pukul 1.06 tengah hari disambut Yang Dipertua Negeri Melaka Tun Mohd Ali Rustam dan Ketua Menteri Melaka Datuk Seri Sulaiman Md Ali.Turut hadir menyambut keberangkatan tiba Seri Paduka termasuklah Timbalan Menteri Pertanian dan Industri Makanan I Datuk Seri Ahmad Hamzah, Mufti Negeri Melaka Datuk Abdul Halim Tawil dan Pengarah Jabatan Agama Islam Melaka (JAIM) Datuk Che Sukri Che Mat.Kira-kira 1,000 jemaah menunaikan solat Jumaat diimamkan Ustaz Mohd Fezwan Mohamaddengan khutbah bertajuk ‘Memburu Kelebihan 10 Malam Terakhir Ramadan’.

(Yang di-Pertuan Agong Al-Sultan Abdullah Ri'ayatuddin Al-Mustafa Billah Shahberkenan menunaikan solat Jumaat di Masjid Selat Melaka)

Al-Sultan Abdullah dan Raja Permaisuri Agong Tunku Hajah Azizah Aminah Maimunah Iskandariah tiba di Melaka pada pukul 11:25 pagi tadi bagi memulakan lawatan dua hari ke negeri itu.

Baginda berdua berkenan mencemar duli mengunjungi bazar Ramadan Peringgit petang tadi, sebelum menghadiri Majlis Berbuka Puasa bersama rakyat di Masjid Al-Azim, Bukit Palah.Pada keesokan hari Baginda dijadualkan berkenan hadir ke Majlis mengadap ahli ahli majlis Agama Islam Melaka di Banda Hilir.


Veteran ATM terus dihargai, 5 insentif diperkasa - PVATM

KUALA LUMPUR, 22 April- Lima teras bakal diperkasa Persatuan Veteran ATM (PVATM) bagi menghargai perjuangan dan pengorbanan warga veteran ATM.Teras tersebut meliputi pelarasan pencen veteran ATM, elaun sara hidup kepada veteran tidak berpencen, Lembaga Pengampunan untuk bekas tentera, menambah baik pencen terbitan kepada balu veteran dan elaun kenangan Pingat Jasa Malaysia (PJM).Ia diumumkan bersempena Sambutan Ulang Tahun ke-100 tahun PVATM dengan '100 Tahun Veteran: Maruah dan Pengorbanan diangkat sebagai tema sambutan pada tahun ini.10 aktiviti utama sambutan ulang tahun turut diadakan iaitu lima aktiviti di peringkat Pusat dan lima aktiviti di peringkat Negeri. Presidennya, Kapten Datuk Sharuddin Omar berkata ia termasuklah acara perbarisan, majlis tahlil dan doa selamat, acara larian veteran 100 tahun dan pertandingan golf Sumbangsih.

(Majlis Pelancaran Logo Sambutan Ulang Tahun Ke-100 tahun berlangsung di ibu pejabat PVATM, Wisma Pahlawan, Gombak)

"Saya mohon seluruh rakyat negara ini harus sama-sama meraikan kerana ini merupakan detik sejarah sebuah persatuan sebuah NGO yang tertua merayakan hari ulang tahun ke-100.""Titik bersejarah ini juga perlu diterapkan kepada generasi muda supaya mereka dapat menghayati sejarah pengorbanan oleh pejuang negara yang terdahulu daripada kita," kata Kapten Sharuddin kepada pemberita RTM selepas Majlis Pelancaran Logo Sambutan Ulang Tahun Ke-100 tahun yang berlangsung di ibu pejabat PVATM, Wisma Pahlawan, di sini.Tambahnya, semua warga veteran wajar menghayati tarikh bersejarah serta menghargai jasa veteran terdahulu manakala generasi muda diseru supaya memahami dan menghayati sejarah negara selain menzahirkan penghormatan kepada warga veteran yang pernah berjasa kepada negara sebelum dan selepas merdeka.


MyEMC, bantu pasarkan produk agromakanan menerusi penjenamaan tunggal - MAFI

GOMBAK, 22 April- Produk agromakanan negara mampu tembusi pasaran antarabangsa melalui pemerkasaan jenama tunggal.Ia adalah salah satu inisiatif di bawah Malaysian Export Management Company (MyEMC).Menteri Pertanian dan Industri Makanan Datuk Seri Dr Ronald Kiandee berkata melalui inisiatif tersebut, usaha penerokaan pasaran antarabangsa dikonsolidasikan melalui pengukuhan peranan syarikat Malaysia sebagai EMC Malaysia di luar negara."Penjenamaan tunggal di bawah satu jenama ini merupakan satu lagi pendekatan pemasaran yang dibuat oleh syarikat ini bagi menembusi produk-produk tempatan yang berasaskan agro makanan ke negara-negara tertentu, contohnya Jepun."Sebuah negara yang memerlukan strategi pemasaran sedemikian supaya produk-produk Malaysia dapat menembusi pasaran di negara tersebut," kata Ronald kepada pemberita RTM selepas menyaksikan sesi menandatangani memorandum persefahaman (MOU) SD Impex Japan Co. Ltd. dengan usahawan agromakanan Malaysia dan upacara 'flag off' pengeksportan produk agromakanan ke negara matahari terbit itu di Bangunan FAMA, di sini.

(Menteri MAFI, Datuk Seri Dr Ronald Kiandee merasmikan upacara pelepasan pengeksportanproduk agromakanan ke Jepun di Bangunan FAMA, Gombak)

Hadir sama sesi 'flag off' tersebut Ketua Pengarah FAMA, Datuk Zainal Abidin Yang Razalli dan Setiausaha Bahagian Pembangunan Perniagaan dan Pelaburan (BDI) Kementerian Pertanian dan Industri Makanan (MAFI), Khalid Ibrahim.Menurut Dr Ronald, MAFI kini sedang memfokuskan pengukuhan tiga EMC iaitu di Jepun, Emiriah Arab Bersatu (UAE) dan Selatan Thailand.Dalam masa yang sama, MAFI juga mempelawa kepada syarikat pengeluar dan usahawan tempatan yang ingin menjalinkan kerjasama melalui inisiatif jenama tunggal MyKitchen bagi menembusi pasaran global."Produk- produk daripada negara kita ini jika dipromosikan secara individu akan menggunakan masa dan dana yang besar tetapi pendekatan melalui satu jenama tunggal yang dibuat ini akan mempercepatkan promosi produk- produk keluaran negara kita," tambah Ronald.


PDRM lancar Jelajah Op Selamat ke-18, didik pengguna jalan raya

KUALA LUMPUR, 22 April- Polis Diraja Malaysia (PDRM) hari ini melancarkan Jelajah Op Selamat ke-18 bersama Petronas sempena Hari Raya Aidilfitri 2022 dan Go-To-Safety-Point (GTSP) untuk mendidik pengguna jalan raya lebih berhemah, cakna mengenai aspek keselamatan agar risiko kemalangan dapat dielakkan.Pengarah Jabatan Siasatan dan Penguatkuasaan Trafik Bukit Aman, Datuk Mat Kassim Karim berkata, jelajah tiga hari yang disertai 250 pegawai dan anggota polis serta Petronas bermula hari ini dan melibatkan stesen minyak Petronas di lokasi terpilih mengikut zon di seluruh negeri termasuk di Sabah dan Sarawak."Petugas jelajah akan berkonvoi menggunakan pelbagai jenis kenderaan dan tiba di lokasi stesen minyak yang ditetapkan, polis kontinjen dan daerah akan turut serta bersama pasukan ini bagi menjalankan advokasi sambil menyantuni masyarakat mengenai pentingnya mematuhi peraturan demi menjaga keselamatan diri dan keluarga di jalan raya."Turut didedahkan peranan (GTSP) kepada orang ramai jika berlaku situasi kecemasan dan tindakan awal sebelum bantuan tiba memandangkan ramai dalam kalangan mereka akan bergerak ke destinasi dan balik ke kampung halaman masing-masing sempena cuti Aidilfitri,” katanya.Beliau berkata demikian pada sidang media selepas merasmikan Majlis Pelancaran Jelajah Op Selamat ke-18 PDRM bersama Petronas sempena Hari Raya Aidilfitri 2022 dan GTSP di Stesen Minyak Petronas Solaris Putra, Sungai Besi hari ini. Beliau berkata mesej yang disampaikan melalui jelajah Op Selamat ke-18 itu juga mampu memberi kesan positif jangka panjang yang lebih baik dalam memenuhi kehendak masyarakat masa kini."Keselamatan jalan raya bukan semata-mata tugas hakiki pihak trafik tetapi kerjasama semua pihak termasuk pengguna jalan raya itu sendiri," katanya.

Mat Kassim berkata, berdasarkan pengalaman pada Op Selamat ke-17 sempena Tahun Baharu Cina lepas, didapati masih ramai pengguna jalan raya yang gagal mematuhi peraturan dan keselamatan jalan raya.Beliau berkata Op Selamat ke-18 sempena Aidilfitri akan dilancarkan pada 26 April di peringkat Bukit Aman dan akan bermula dari 29 April hingga 8 Mei ini dengan mengekalkan tema 'Rumah Selamat, Selamat Sampai ke Destinasi'.Mat Kasim berkata PDRM akan terus komited dalam memantau perkembangan semua jalan-jalan utama di seluruh negara bagi memastikan aliran trafik lancar dan selamat.


Labuan senarai 18 barangan di bawah SHMMP Aidilfitri

LABUAN, 22 April- Kementerian Perdagangan Dalam Negeri dan Hal Ehwal Pengguna (KPDNHEP) Labuan menyenaraikan 18 barangan dalam pelaksanaan Skim Harga Maksimum Musim Perayaan (SHMMP) Hari Raya Puasa 2022 yang berkuat kuasa pada 26 April hingga 6 Mei ini.Pengarahnya, Junaidah Arbain berkata barangan tersebut termasuk daging lembu import dari India, ikan, sayur dan buah-buahan.“SHMMP adalah langkah untuk membendung kenaikan harga barang keperluan pada bulan Ramadan dan menjelang Syawal,” katanya kepada Bernama di sini hari ini.Di Labuan, 18 barangan itu ialah daging lembu import dari India dengan harga borong maksimum RM20 sekilogram manakala harga runcit RM22 sekilogram, ikan kembung termasuk kembung India (RM10/RM11 sekilo), ikan selayang (RM7 sekilogram bagi lapan ke 12 ekor/RM9), tomato (RM5.50/RM6 sekilo), cili merah ((RM16 /RM17 sekilo), kubis bulat import dari Indonesia dan China tidak termasuk Beijing (RM2.50/RM3.50 sekilo), kacang panjang (RM5/RM6 sekilo), terung panjang (RM7/RM9 sekilo) dan timun (RM3/RM4 sekilo).Sembilan lagi barangan ialah bawang besar dengan harga borong maksimum RM5 sekilogram dan RM6 sekilogram pada harga runcit, bawang holland (RM5/RM6 sekilo), bawang putih China (RM7/RM8.50 sekilo), cili kering (RM18/RM20 sekilo), kacang tanah (RM8/RM9 sekilo), halia tua import (RM11.50/RM13 sekilo), kelapa (borong sahaja pada harga RM1.60 seunit) dan kelapa parut (runcit sahaja) dengan harga RM6.50 sekilogram.SHMMP dilaksanakan di bawah Akta Kawalan Harga dan Antipencatutan 2011 dan mereka yang melakukan kesalahan dengan menjual barangan harga terkawal melebihi harga maksimum, individu boleh didenda sehingga RM100,000 atau dipenjarakan tidak melebihi tiga tahun atau kedua-duanya, atau dikompaun sehingga RM50,000 manakala syarikat boleh didenda sehingga RM500,000 atau dikompaun sehingga RM250,000.

Bagi kesalahan gagal meletakkan tanda harga berwarna merah jambu bagi barangan harga terkawal, beliau berkata individu boleh didenda sehingga RM10,000 atau dikompaun sehingga RM5,000 manakala syarikat boleh didenda sehingga RM20,000 atau dikompaun sehingga RM10,000.“Skim kawalan harga ini akan dikuatkuasakan selama 11 hari iaitu tujuh hari sebelum dan tiga hari selepas hari raya dan pada hari raya itu sendiri.“Pegawai penguat kuasa kementerian akan melakukan pemantauan harga di lapangan seperti pasar basah, pasar raya dan pasar raya besar di pulau bebas cukai ini,” katanya.


Sukan SEA: Skuad boling negara intai satu pingat emas

SHAH ALAM, 22 April - Skuad boling negara meletakkan sasaran sekurang-kurangnya satu pingat emas pada Sukan SEA Hanoi, Mei ini.

Menurut Ketua Kontinjen (CDM) Malaysia ke Sukan SEA Hanoi, Datuk Nur Azmi Ahmad, sasaran itu dianggap realistik, memandangkan pasukan yang bakal bertanding diwakili pemain muda negara.

(Nur Azmi selepas meninjau sesi latihan skuad boling negara di Sunway Megalane, Sunway Pyramid)

“Insya-Allah saya percaya kita dapat sekurangnya satu pingat emas dalam acara boling saya percaya dengan atelit muda ini mungkin dengan semangat, dengan peluang mereka mewakili negara sudah tentu mereka hendak lebih dari satu pingat emas dan kita tengok pada hari kejadian nanti.

"Sebenarnya, tidak kira sama ada mereka ‘senior’ atau ‘junior’, setiap atlet tetap berpeluang untuk menyumbang pingat jika dapat bermain dengan baik,” Kata Nur Azmi selepas meninjau sesi latihan skuad boling negara di Sunway Megalane, Sunway Pyramid, di siniBoling menyumbang tujuh pingat iaitu dua emas, tiga perak dan dua gangsa pada Sukan SEA 2019 di Manila, Filipina.


Lantikan anggota JPJ sebagai Duta Komuniti, budayakan kawalan kendiri

KANGAR, 22 April - Seramai 65 pegawai dan anggota Jabatan Pengangkutan Jalan (JPJ) Perlis dilantik sebagai Duta Komuniti. Perlantikan itu sebagai hasrat memastikan usaha membudayakan kawalan kendiri oleh komuniti semasa fasa peralihan endemik, selain menggalakkan pematuhan kepada Prosedur Operasi Standard (SOP). Menurut Pengarah JPJ Negeri Fatimah Mohamed Ali Piah, setiap pegawai dan anggota JPJ yang dilantik turut memainkan peranan memantau kawasan berisiko tinggi.Ia berdasarkan nasihat Kementerian Kesihatan Malaysia (KKM) iaitu bagi mengingatkan amalan gaya hidup sihat dan mengelakkan penularan COVID-19 dalam kalangan masyarakat. Bersesuaian dengan tugasan di lapangan, pegawai dan anggota akan menjalankan tanggungjawab berdasarkan konsep 3M iaitu Mengingatkan, Menegur dan Menggalakkan pematuhan terhadap SOP.

"Jadi kalau sebelum ini kita JPJ terlibat dengan tindakan penguatkuasaan terhadap Akta 342. Jadi mulai 1 April hari itu kita dah difasa endemik. Tiada lagi saman dikeluarkan dan disini fungsi kita sebagai duta komuniti yang mana peranannya untuk mengingatkan komuniti di kawasan berisiko tinggi untuk patuh SOP. Maksudnya sama juga kalau dulu kita kuat kuasakan kepada tidak pakai pelitup muka , tidak menjaga penjarakan sosial dan juga juga kerap basuh tangan itulah advokasi yang akan kita adakan," menurut Fatimah di sini.

Fatimah berkata demikian pada Program Kacau Bubur Lambuk anjuran Kelab JPJ Perlis dengan kerjasama Pejabat Datuk Dr Fathul Bari dan Yayasan Khayr Ummah Antarabangsa di Perkarangan Kompleks JPJ Negeri.

Sebanyak 1,000 ribu pek bubur lambuk diagihkan kepada pegawai dan anggota JPJ serta komuniti setempat kariah Masjid Muhammadi Jejawi, Arau.


Tiga maut terperangkap dalam kebakaran di pusat karaoke

ALOR SETAR, 22 April - Tiga individu termasuk seorang wanita terkorban manakala lapan lagi terselamat dalam kebakaran di sebuah pusat hiburan karaoke di Jalan Putra, Mergong pagi tadi.Ketiga-tiga mangsa dipercayai lemas dengan asap tebal akibat terperangkap dalam kebakaran di premis itu.Timbalan Pengarah Jabatan Bomba dan Penyelamat Malaysia (JBPM) Kedah Penolong Pesuruhjaya Bomba Syufaat Kamaron berkata pihaknya menerima panggilan kecemasan berhubung kejadian pada 10.19 pagi tadi.“Anggota dari Balai Bomba dan Penyelamat (BBP) Alor Setar dan BBP Jalan Raja telah dikerahkan ke lokasi kejadian untuk membuat pemadaman di bangunan Kelas A berkenaan. Kebakaran dapat dipadamkan sepenuhnya 10 minit kemudian."Tiga pelanggan terbabit gagal dikesan dan dipercayai terperangkap, sebelum mereka ditemui meninggal dunia di dalam dua bilik kenamaan tingkat bawah premis itu."Mangsa pertama dikenali sebagai Mark Barry, 32, ditemui dalam bilik VIP 1 jam 11.30 pagi, manakala seorang mangsa wanita, Kim Mei Kit, 32, dan mangsa lelaki, Jeffry Tan Yan Wei, 30, ditemui dalam bilik VIP 2 tidak lama kemudian," katanya ketika ditemui di lokasi kebakaran hari ini.Syufaat berkata pihaknya berdepan kesukaran untuk mencari mangsa yang terperangkap berikutan asap tebal selain bilik karaoke yang telah diubah suai dan mempunyai bilik rahsia.“Lepas pemadaman dilakukan, anggota bomba terus masuk ke dalam premis tetapi tidak menemukan sebarang mangsa."Ketiga-tiga mangsa dipercayai mati akibat lemas di dalam asap dan mayat mereka diserahkan kepada polis untuk dihantar ke Jabatan Forensik Hospital Sultanah Bahiyah (HSB) untuk tindakan lanjut," katanya.

(Mangsa dikenali sebagai Mark Barry, 32, ditemui dalam bilik VIP 1 manakala seorang mangsa wanita, Kim Mei Kit, 32, dan mangsa lelaki, Jeffry Tan Yan Wei, 30/FOTO Bomba)

Syufaat berkata setakat ini pihak polis dan pemilik mengesahkan tiada mangsa lain yang berada di dalam premis dan kerja-kerja akhir sedang dijalankan bagi memastikan tiada bara api yang dibimbangi akan menyebabkan berlaku kebakaran lagi.“Kerja-kerja untuk mengeluarkan asap dari premis berkenaan sedang dilakukan. Buat masa ini punca kejadian masih belum diketahui,” katanya.Difahamkan premis itu tidak beroperasi ketika kejadian, namun mangsa berkemungkinan bermalam di situ sebelum kebakaran tersebut berlaku.


Pencalonan Anugerah Tokoh Akademik Bahasa Melayu dibuka hingga 31 Mei

KUALA LUMPUR, 22 April - Penganjuran Anugerah Tokoh Akademik Bahasa Melayu merupakan antara komitmen berterusan Kementerian Pengajian Tinggi (KPT) untuk mendaulatkan Bahasa Melayu sebagai bahasa ilmu.Ini seiring dengan aspirasi Perdana Menteri Datuk Seri Ismail Sabri Yaakob yang mahu memperkasa Bahasa Melayu ke persada antarabangsa.

(Shaharuddin ketika menjadi tetamu dalam rancangan Selamat Pagi Malaysia)

Setiausaha Bahagian Perancangan dan Penyelidikan Dasar KPT, Datuk Shaharuddin Abu Sohot berkata, pencalonan bagi anugerah itu bagi tahun ini dibuka sehingga 31 Mei."Sebagai langkah untuk menggalakkan lagi keterlibatan ahli akademik dalam usaha memartabatkan Bahasa Melayu, pada tahun ini seperti tahun-tahun lepas juga, kita buka permohonan untuk dua lagi kategori. Iaitu kategori tokoh akademik harapan dan juga tokoh akademik sektor teknikal," kata Shaharuddin di sini.